url: =Breaking News: Elon Musk in Twitter pen $44 billion tawh leiding :: ZOMI DAILY\nBreaking News: Elon Musk in Twitter pen $44 billion tawh leiding\nposted on 26 April 2022 at 8:36 am Lomkholna: News, Twitter, World\nBreaking news: Twitter Board in Elon Musk tung Twitter app pen $44 billion tawh zuak ding thukimna nei\nTwitter board in Leitungah mihau minthang pen khat ahi Billionaire Tesla CEO Pu Elon Musk tung Twitter app pen $44 billion tawh zuak ding thukimna nei ta ci uh hi. Abeisa hun in Pu Elon Musk in social media minthang khat ahi Twitter app lei nading sum $46.5 Billion kicing in ka nei ta, ka ready ta cih ataangkoh khit zawh ciang Twitter board te hong kikum uh ahi hi.\nPu Elon Musk in Twitter platform tungah 83 million followers bang nei in nisim in thu ngelh khiatna nei dan aa, Twitter pen hoih tak ka puahnuam in US gam ah Free speech aom sem sem nading ka hanciam nuam hi ci hi.\nAbeisa hun in Twitter in Former President Donald Trump leh Politics lam ah amingthang pawl khat ii Twitter account te khak tan sak uh aa, tua te hon kik ding leh hon kik loh ding kitel nailo ci uh hi. Ref: CNN Thomas On Sian Mung (Thomas Mung Guite) Washington D.C April 25, 2022\nUS breaking news: Elon Musk in Twitter lei sawm\nLeitungah mihau minthang pen khat ahi Billionaire Tesla CEO Pu Elon Musk in social media minthang khat ahi Twitter pen $46.5 Billion tawh lei in ama private company in koih sawm aa, tua ding akisam sum (fund) te zong kicing/ready ta hi ci hi. Tua bek thamlo in Twitter ii stock shares teng zong shareholders te tung pan lei ding gelna ka nei ci hi. Abeisa April 4 ni in zong Twitter shares 73.5 million (9.2 percent of firm) ka lei khin ta ci in Pu Elan Musk in genkhia hi.\nNung nipi sung in Pu Elon Musk in Twitter ka lei nuam aa, Freedom of Speech aom nang ka huh nuam ci in ataangkoh khit zawh ciang Twitter ii Board of Directors te sung kikupna om aa, Twitter pen kua khut sung tung ding cih leitung gambup in kithei nuam in kien cik tek ahi hi.\nAbeisa 2020 US election hun lai in Twitter bawl pa leh former CEO Pu Jack Dorsey in Democrats lam te langlek in panpih aa Pu Donald Trump leh Republican makai tampi ii Twitter accounts te khak cip sak ahih manin US politics sung buaina tampi piang ahi hi.\nPawl khat te in Pu Elon Musk in Twitter lei thei hi leh Pu Trump in ama account ngah kik thei ding hi ci uh hi. Bang bang hi ta leh hi vai pen tulai tak leitungbup in lunglut tak in a et cik laitak ahi hi. Ref: The Epoch Times Thomas On Sian Mung (Thomas Mung Guite) Washington D.C April 21, 2022\nPrevious: Zingdai hawhna (Visited Early Morning at Garden Tom)\nNext: Sun zalmang hilo


timestamp: atn

url: =1896 kumin a nuai a bangin beh makaite kipawl khawm in Mual-lum gam panin Thalmual khuasat uh hi. A khua satna kiim mual dung ah Thalsingkung tampi po ahih manin Thalmual ci-in khua min na phuak uh hi.\nA tung a Thalmual khua sat pupite’ teen masakna pen Kaptel khua-ahi hi. Mun tuamtuam pan hong pai-in Kaptel khua- ah na teeng khawmin nuamsa mahmah uh hi. Ahi zongin 1892 October ni 9 ni-in Thaangmual (Fort White) a om Myo-ukpa Thun Win kisuam lum hi. Myo-ukpa a suam mite lakah Kaptel khua makaite kihel uh a hih manin, 1893 January ni 3 ni-in Mangkang kumpite in Kaptel khua mei tawh hal uh hi. Kaptel khua le khua kiim khua paam kilauthawng mahmah ahih manin, Kaptel khua nusia in galtai ciat uh hi. Mun tuamtuam-ah a kitai kekna lakah, i gensa Thalmual khua sat pupite pen Kaptel pan Mual-lum gamah na lalin na teeng uh hi. Muallumah kum 3 tuuk a tun khit ciangin, 1896 kumin Mual-lum pan Thalmual khua na sat uh hi. Khua sat beh makai pupite a teen uh ciangin Thalmual gam -a na teeng masa Vaiphei mi,Thangniang, Thangeu le Khaute inn\n3 tawh a kisim khawm, inn 17 na teeng uh hi.\nTHALMUAL KHUA SATMA HUN\nThalmual khuasat ma-in Thalmual gam sungah Vaiphei mite mun 3 ah na teeng uh hi. 1. Khuata 2. Khua mun 3. Khuatung zaang cihte ahi hi. Khua tungah a teen hun sungin sawmgiak(- sawmtaang) khat kithat a, lup sia naupang khat bek suakta hi, kici hi. Tu ni dongin Vaiphei mite’ inn mun le a suangphahte a kipan misi vuina han mun leh a luguhte kimu thei lai hi. Vaiphei mite lak pan gam le lei ngak ding leh, misi luguhte a keem a vil dingin kinusia uh a, Thangniang beh, Thangeu beh le Khaute beh ahi uh hi. Tuni dongin amaute Thalmual ah teeng lai uh hi.\nTHALMUAL KHUA SAT PUPITE\n1. Pu Eng Ngul (Halkik)\n2. Pu Vum Pau (Sukte)\n3. Pu Lam Nek (Buansing)\n4. Pu Dam Tun (Naulak)\n5. Pu Lam Phung (Halkik)\nPrevious Post: « Thalmual Khua Tangthu Laibu Committee\nNext Post: Thalmual Khua satzia leh Gam leina »


url: =Jeremiah 12 | Siantongluan.net\nJeremiah 12 |\nTopa aw, nang tawh thu i kisel ciangin nang a tawntungin na man den hi. Ahih hangin thu khat ka hong dongnuam lai hi. Bang hangin migilote daupai uh a, mikhem hatte gualzo sese ahi uh hiam?\nNangmah in amaute na suan a, amaute in zong zung kha-in, khangin, gah hong gah uh hi. A kam uh tawh hong phat khem uh a, a lungsim uh nang tawh kigamla hi.\nAhih hangin Topa aw, nangmah in kei nong thei hi. Ka gamtatnate nong mu a, nang ka hong itna thu na hong thei hi. Amaute pen gawh dingin a kikoih tuu bangin kaikhia in la, a kigawh ni hun ding a tun mateng tuamkoih in.\nKa gamsung bang tanvei keucip ding ahi hiam? Mun khempeuhah lopate bang tanvei vulcip ding ahi hiam? A teng mite gitlohna hangin gamsate leh vasate a mangthang khin uh hi. Bang hang hiam cih leh amaute in, "I gamtatnate Pasian in hong mu kei ngawn," a ci uh hi.\nTopa in, "Jeremiah aw, mite tawh tai kidem a, nangmah hong gimsakzo uh ahih leh, sakol bangci demzawh ding na hiam? A nopna munah tuk lailai na hih leh Jordan gun gei sing kawm lakah bangcih ding na hi hiam?\nBang hang hiam cih leh na sanggamte leh na innkuanpihte nangawn in nang hong zuak uh a, nang a hong do ding mihonpi a kaikhawm uh hi. Kam khum tawh nang a hong zol uh hangin um kei in," ci-in hong dawngkik hi.\nTua ciangin Topa in, "Ka inn ka nusia khin a, ka luahsa mite ka paimangta hi. Ka it mahmah ka mite, a galte uh khutsungah ka piata hi.\nKa luah dingin ka teelsa mite in gamlaka humpinelkai bangin kei langkhatah pangin hong hawksan uh ahih manin amaute ka mudah hi.\nKa mite pen, sasialne vasa gial khat, sasialne vasa dangte in a kimkot panin a tuk huan nainai uh tawh a kibang uh hi. Gamsate aw, hong kikhawm un la, pawi hong siim un.\nTuucing dang tampi in ka leenggah lo hong suksiatsak uh a, kei-a teng hong tuatcilsak uh hi. A hoih mahmah ka leenggah lo pawnlak, gamlak, a suaksak uh hi.\nPawn lak hong suahsak uh a, dahin ka kap hi. Gamsung khempeuh a kisiat khit hangin kuamah in phamawh salo sawnsawn uh hi.\nSehnel gam mualsang panin a susia dingte hong paizo uh hi. Gammong khat panin gammong khat dongah a lungmuang kuamah omlo hi. Bang hang hiam cih leh Topa namsau in mi khempeuh a vattuk hi.\nAmaute in mangbuh tuh uh a, ahi zongin kiak bek a ngah uh hi. Nasep a hahkat mahmah hangun bangmah a ngah kei uh hi. A kihtakhuai Topa hehna hangin anlak hun ciangin a maizum ding uh hi," a ci hi.\nKa mi Israel-te luah dingin ka piak gamh a susia nuam a gilo a vengte tawh kisai-in Topa in ka cihin-ah, "En un, a gam uh panin amaute ka botkhia ding a, amau khutsung panin Judah mite ka suaktasak ding hi.\nAhih hangin amaute ka lakkhiat khit ciangin ka hehpihkik ding a, amau luah ding amau gam ciatciat uhah ka koihkik ding hi.\nTua ciangin, ka mite omdan hoihtakin a sin uh a, Baal min tawh a kiciam dingin ka mite a sinsak mah bangun, Topa a nuntak mah bangin, ci-in keima min tawh kiciam ding a sin uh leh ka mite lakah kiptakin a om ding uh hi.\nAhih hangin gam khat peuhpeuh in ka thu hong ngaih kei leh tua gam botkhia-in ka susia ding hi, Topa in kong ci hi," a ci hi.\nTedim Lai Siangtho / Laibu: Jeremiah 12


url: =Solkha Tang Nuai Ah Tedim Khuapi - 5\nTuunsung khat pan piang hi ngeingei hang e... cih la na kisa zuaizuai ta ahih manin ka niangtui hai uh tanu te kiangah ap kik khit ciang ka lutto pah uh hi. Zingsang nai 8:30am hita a, mipi hong tung kim mahmahta a, minkhum a a phual ah an leh tui a kipia ahih manin a tamzaw kimta hi. Khuasung pan amau inn ciat ah zingsang kiallap (breakfast ci bualbual zel dih hi, hih nek theihte gamdang tung Zomi te in hong angvanna uh ahih manin) a ne te zong mawtaw leh motor cycle tawh hong tung ziahziah uh a, innka ah mawtaw a dim in kigual zihziah in a ta zolo te a khanglama Sia Thang Van Lian te biakinn gei naih lam ah kiseng phot hi. Zomi mawtaw nei zong na tam a, khe tawh a pai pen a inn naite bek na hipianta hi.\nHihte khempeuh a pian theihna dingin sum leh pai leh nek ding dawn ding hong vaihawmsak pen gamdang a om Zomi te hi a, amau pumpi in hong kihel theilo uh ahih hangin Zomi leh Zogam a it man uh, Zomi leh Zogam mailam a khualna uh tawh hong mapang in na hong sem uh hi. Zomi te a ki it vanvan, Vaphual nupa banga ki it tul te hi hang.\nGamdang omte mah in sum leh pai thupha tawh nu leh pate ading mawtaw leh inn hoih nono na vaihawmsakte uh nak takpi in etlawm a, thupha tampi ngah in Pasian in hong sung lai ding hi cih ka um takpi hi. Nu leh pa leh innkuanpihte, Zolei gam nuam na khualna uh a mawkna hilo in a kimang tawntung ding nasep manpha leh kip ahi hi. Tua manin gamdang om Zomi te aw, 'inn gua hong hah zom zelzel un' ciin kong vaikhak nuam hi. Tu laitak na nasepna uh bang pen minam vai hi a, politics vai hi peuhmah lo in na Zomi pihte mailam ding leh na pianna Zogam ading ahih manin ciil hetlo in mapang in; kisik hethet kei niteh. Hibang hunpha zong a ngah kikkik ding hinawn kei hang. A hun zong tom mahmahta hi. Na khua na tui ah Zomi vai nasepna dingin na sum na pai uh, na phone uh a ging lengleng thei tawh nasepna te uh a manphatna khang semsem dinga na tu na ta khangah 'mipil, nasem hoih' ciin hong kiciamteh lai ding hi. Tua ahih manin hih mengmeng, sem mengmeng, nawt mengmeng ni. Ni a taan lai tengin sem ni cih bangin ni 7 khawng bek omta a, Zomi leh Zogam nasia tak a a khantohna dingin a kiseptheih laitak ahi hi.\nZomi makaite in zong Zomi gamdanga omte hong mapanna om kei leh hih Zomi vai thupi pen hizah in picing zolo ding, mipi hizah kikaikhawm zolo ding, a kikaikhawm zongin zeek cing hetlo ding hi, tua manin gamdanga om i tate, i tute, i nu leh pate, i sanggamte leh i meltheih, khuapih, u leh nau khempeuh tungah lungdam mahmah hang... ci ngaungau den uh hi. Gamdang tung Zomi te thupha ding inn lam pan hong kingetsak ziahziah hi. Hih ka laigelh pen inn lamte in a tamzaw in sim kenteh, ahi zongin a pua lamate in nakpi in sim in inn lam ah hilhkik thei, puakkik thei hi hang. Tua manin Zomi leh Zogam adingin leitung kiuli pan semkhawm liailiai den ni.\nZomi lasiam TS Khai cih bangin,\n"A thei nailote theisak dingin ah,\nEite ann bang ki itna dingin ah,\nSian in lumbang hong sung hen..."\nciin Zogam leh Zomi itna tuma kum 30 lai pek in na awiawi khinta hi.\nTuma kum 30 lai 1984 in Lamka pan Pu Gui Za Thang Guite in Lengtong Pauno lasak a hoih mahmah "Zogam Hong Paal Ding Hi," (LENGTONG Vol.V) cih la na phuak khinta hi. Tua ahih manin Zomi leh Zogam pen tunai a piang tawm, tunai a hong kithei pan hilo in Pu Thual Zen te khang, tuama pek pan a kizangsa, Zomi khempeuh in a kiciingsa ahi hi. A taktak in a ciil pan Zomi a hisa hi hang. Hih i gen ciang damdam in Zogam hong paalta hi cih a gen nuam i hi hi. A kum leh a hun a gen nuam hilo in, a theilote i kihilh, a thei nailote i kigen ciang a thei, a tel ihi hi a, a theizaw, a neizawte in a kisam banga sep ding i tavuan mah hi cih a gen nuam ihi hi. I sep ding bei ngeilo dinga, a hun zuiin sepzia leh sep ding hong kibehlap semsem lai ding hi.\nKisimna khit ciang Zomi te maban ding leh Zomite khantohna ding cih bangin nasep ding hong tam semsem lai ding hi. Gam leh nam a thupi semsem leh a sep ding zong tam semsem a, thupi semsem in a gah khum semsem a, zong thalawphuai semsem hi.\nKisimna Vai A Theinuamte Tawh Holimna Nasia Takin Om: GZA Khawmpi a 2veina hong tun lian leh Kawlgam bup ah kisimna a om ding vai hong ging hehu in mi tampi in banghiam cih tello in, mi tampi takin amau kin ding hilo sa in na om uh a, a semte cih bangbang hi hen a ci ziau pawl zong na om uh hih tuak hi. Tutung Zomi te khawmpi tawh kituak kha lian ahih manin Zomi makaite in zong mipi sung pan Kisimna Vai (Gambup Census vai) a tello a om khak leh ciin Dotna leh Dawnna Hun khat zong hong uh a, upmawh sangin a dong nuam leh a thei nuam na tam bilbel ahih manin gualnuam takin thu leh la kikum ziahziah thei hi.\n"Kumpinu Esther kumpi inn sungah a om hangin Jews mi khempeuh kithat ding kici leh a suakta ding hiam?" cih dotna pen tu laitak a Zomi te dinmun ah kibulh kha nuam pahpah ahih manin, "Zomi khempeuh kithat ding kici leh Zomi ka hih hang Zomi in ka kiciamteh nuam kei hi cilecin na peng takpi ding hiam?" ciin mimal kim ciat kidong ni kici nuam mai hi. Zomi khempeuh lak ah a peng lo ding vive a kihih manin thutuak takin minam min dingin Zomi ci ni, Zomi ah kilomkhat ni, kigawm ni, kipumkhat ni ciin kigen khawm a, kithukim diam hi. Kuamah thutang pek omlo hi.\nTua mah bangin hih thukikupna ah hong kihel theilo khuapih tuipih te, a za nailo, a tello, a kinlo, ei tavuan ahih lam zong a thei nailo tampi omlai ahih manin kumpi in kisimna vai tangko ding a genna omsa mah bangin Zomi a thei nailo a za nailo a om leh ciin a sem ding a kuan ding a om hiam ciin a kikamteh khak bek pen a sem nuam, a kuan nuam, Zogam Tangval hong diangkhia phangphang uh hi. A sum a pai ci kei ing, ahi zongin ka hun, ka tha ka zung Zomi leh Zogam adingin pia ning ciin hong kivolunteer ziahziah uh a, minam itna hong guan Pasian in hong ompih hi ciin kiciamteh hi. Gamdang a om Zomite aw, na khua vuah a pai uh ciang a niangtui man ding uh a, no khuate in na gelsak, na khak, na vaihawmsak thei le uh cin Zomi leh Zogam hong etlawm semsem ding hi. Kinawh mahmah leng kilap dinga, maikal ciang kiziakai ta ding hi. Tua manin hun omlai sem mengmeng ni; i sep theih om lua hi. A paite mawtaw tui thunna ding, a vaitunna ding uh niangtui leh moh man cih bang khawng zong a neu lua cih omlo hi... Khua kipawlnate, pawlpi leh beh leh phung in na ngaihsun siam ding uh lamen ing.\nA kigen kha lo leh a kigen tamlo khat bel, kei ngaihsutna ah kisim ciangin Beh min gelh ding a hoih dingin ka um hi. Beh thupisakna hilo in i hihna, innkuan min ciamtehna hi a, i hihna a kipulak bek ihi hi. Zomi cih i kipulak ban ah beh min zong kiciamteh ding, minpi i gelh ciang beh min tawh kizomsak pahpah leng a hoih ding ahi hi. (Ut leh hih bel damin zong kikup theih hisam).\nMinister U Khin Ye in gambup kisimna ding vai a genna ah Zomi cih bang tam gen mahmah a, thuthak saite in a dotna bang ah Zomi cih dong den uh ahih manin, "Ei Zomi te" bang cikha liang hi.\nZomi ah kiciamteh ding a patauh huailohna leh Zomi cih pen kisimpina a om kik ciangin Code No neisa in hong suak ding ahih zia U Khin Ye in a gennate Video tawh kilak ziahziah in mipite in pupipa thugente a zak uh ciang tha ngah semsem uh a, a patauhna uh bei pah hi. A tello, a theilote in tutung kisimpina pen politics sa kha in Zomi Congress for Democracy (ZCD) party te mi zonna sa kha uh hi. Tua ahihloh lam U Khin Ye thugen pan kician lua mahmah ahih manin mipi leh Hausate, Zomi makaite in tel mahmah ta uh hi. Minam leh Politics a kibatlohna a tello zong na om mawk a hih manin tuate zong limtak genpih kul a, a kigenna ciangciangah tel pahpah uh hi.\nMinam ah Zomi i hih hang kitel ciangin utna peuh ah Vote kipia thei lua hi cih kilim gen mahmah. Tua pen a tellote in Zomi kici leng ZCD ah ka vote ka piak kul teitei ding cihna na sa uh hi. Tua banga mipi luvaihna dinga kamtam pawlkhat zong om cih kithei a, a mi a sa zong kithei hi. Ahi zong Zomi vive i hih manin kipulaklo phot ding hi ciin makaiten gen hi.\nZomi i hihna mah gelh ding, tua khit ciang - a ut ten ZCD ah pia ding, a ut ten NLD ah pia ding, a ut ten USDP ah pia ding; eima utna party tek ah kipia theilua hi. Tua pen Zomi sungah limtak gen na kul mawk hi. Ahang pen mipi in minam vai leh politics na khen thei nailo uh pawlkhat om ahih man hi. Piahtana om nawnkei, patauhhuai om nawn kei cihna hi!\nZomi Dam Maw ciin Kikhutlen Ziahziah: Gambup kisimna pen UNFPA (United Nations Population Fund) te tawsawnna tawh kibawl hi a, mikim in suahtakna a neihna ding, numei naupang, mi khempeuh in a kibanga cidamna, nek leh dawn zonna a neih theih nadinga a kisamte gelkholh theihna dinga kisem ahi hi. A English in:\nThe United Nations Population Fund (UNFPA), formerly the United Nations Fund for Population Activities, is a UN organization. The work of the UNFPA involves promotion of the right of every woman, man and child to enjoy a life of health and equal opportunity. This is done through major national and demographic surveys and with population censuses. The data generated are used to create programmes to reduce poverty and address issues concerning the rights of particular minority population groups.\nTua ahih manin lamdung khempeuh ah mipi theih dingin laidalpi kisuang kawikawi a, mi khempeuh in a min a khum ding, a diktak mah in a gelh ding, a hihna bangbang a gelh ding, tuma lamin a hihna diktak, maan tak a kigelh, kikhum kei khak leh tuhun pen a dik a maan a gelh hun khum hun hi ciin tangko kawikawi uh hi. Ei adingin i minam min Zomi cih kikhum nailo ahih manin tutung pen a hun hoih pen ahi hi. Zomi te kikhanglota a, English Colonial Government hun ah Zomi te mit hibangin keuh nailo ahih manin tuciang a kitung hi a, i hihnalopi tawh hong kiciamteh ahi hi. Tua ahih manin tuni ciangin i hihna diktak tawh a kiciam theidingin Topa in Zomite lampi hong bawlsak hi.\nBehlap pakna: Den mahmah in kisimna ah a sem ding, a kuan ding sangsiate tawh ka kihokha a, amau genna ah Zomi cih gelhna ding zong patauh huai vetlo, khialh theih zong hilo, eima hihna diktak maan tak mah a kigelh ding hi, ci uh hi. 914 = ZOMI cih atna hangin gamdang mi suahna ding omlo hi ciin hong gen phapha uh hi. Tua ahih manin lungmuang takin Zomi at ciat ding ahi hi.\nHih ni pen gambup kisimna UNO te makaihna tawh a kibawl pen Zomi te in i theihloh, i telloh omte genkhopna hun in kizanga, manpha mahmah in lawhcing mahmah hi. Zomi khawmpi leh kisimna hong kituah khak zenzen zong Zomi te adinga thupha Topa in hong piakna hi ciin kiciamteh a, i Pasian pen Zomi te Pasian hi takpi in Zomi te zong Thupha Ngah Minam hi takpi hang ciin ka ciamteh hi.\nSialsa Kum 20 Khit Ciang Ne Kik Kha:\nHolimna hun leh Siate, Zomi makaite, thuthei leh mipilte kam gen kingai cim manlo in innuai lam pan Sialsa gim hong namtui viauviauta ahih manin nitak ann ne dingin anbuk lam ka kigual suk dimdem uh hi. Sialsa ka nek loh pen kum 20 valta a, ka cil phul zangzang kawmin ka kuanga buhsih khu veuveu tawh sialsa hong kithuk ding ka ngak a, ka khut bang a ling setset pian himai hi. Ka mai a tu dimdemte lah a kuang vuah Sialsa in tutmun ngah zangzang in kei hun hong tung haklua hiam ciman phial dektak ing, ahi zongin a hun lian in ka kuang sungah Sialsa hong tun ciang, kua mah dang phawk man nawnlo in Topa tungah lungdam a kikosa ankuang lungdam takin ka um uh a, lungdam takin kum 20 ka nek nawnloh Sialsa leh Buhsih ka ne ziahziah hi. Topa ei din hoihna e!\nKa gilvah dan bel hong gen nai kei phot ningin 'zop lai ding' huangsungah guang zaw ni, ka lungdam.


url: =Hymn Taangthu "It is well With My Soul" (Ka Tha Atu In Pha Hi) ~ Thu Tatuam (Siyin News)\nHymn Taangthu "It is well With My Soul" (Ka Tha Atu In Pha Hi)\nSaturday, December 13, 2014 Tapidaw Taw Kisai No comments\nHoratio G. Spafford (1828-1888) sia Chicago pan lawyer sumhau khat hi in, inn hoi, zi , tanu li le tapa khat nei aa, Pathian thusung adia mama khat hi. Alawmte sia, thuhilsya minthang Dwight L. Moody, Ira Sankey le tuahunlai Tapidaw sung Pathian mizak mama honkhat hi.\nSum zongh hau mama ahihang atapa khat anei susun thilaw aa tuazawk hai ngawl Oct 8, 1871 ciang Chicago kaangmei hang in a neilelamh theampo phial kaangtum hi.\nAkhuangaina teng abo tuam le ci'n 1873 ciang Europe ah a innkuan in pai sawm hi, azi le atanute sia paisak masa aa, amasia anasep hang in nungzui sawm aa, tua kawm in thuhilsya Moody le Sankey te taw England ah zuisawm hi.\nAzi le atanute tona teambaw sia England atum tu ciang suakkhial in atanute teng tuita in thisiat hi.\nKhuangai in England apaina lampi ah TOPA ii deina om ci'n tel aa, atelna thu lai in, aat hi. ama ii aat teng sia Laphuak thiam Philip Bliss in a aw thua sak aa, "It is well with my soul" ci laa hong piang hi.


url: =Gual zote le gual lelte ~ Peter Khualtawng :: ZOMI DAILY\nposted on 26 May 2019 at 2:49 pm Lomkholna: News\nMi gualzote in “Nang ading hong sep sak ning” cih kammal zang in, Mi guallelte in ahih leh “hih kei sep ding hi kei’ ci thei uh hi.\nMi gualzote in haksatna lak panin gualzawh nading lampi mu thei uh a, Mi guallelte in ahih leh gualzawh nading anawng kaisakthei haksatna tungah kinga in mu thei uh hi.\nMi gualzote in “Hih pen haksa mah mah kha ding hi, ahi zong gualzawh nading lampi om hi” ci uh hi. Mi guallelte in ahih leh “hih pen kizo theiding hi, ahi zongin ei adingin hamsa lua in teh” ci-in lungkia ziau uh hi.\nMi gualzote in khialhna abawl khak uh ciangin”Kei khial ing ei” ci-in amau mawhna tungah vaipuak la ngam uh a, Mi guallel te’n ahih leh khialhna abawl khak uh ciangin “Kei khialhna hi kei” ci-in amau khialhna midang tungah tu sak ziau uh hi.\nMigual zo te in amau kamciamna tang tung sak zo uh a, mi guallelte in kamciam piapia pongin bang mah tangtun zo ngei lo uh hi.\nMi gualzote in amai lam ading ngimna tupna le masuan nei uh a, mi guallelte in amailam ading geelgeel lel uh hi.\nMi gualzo te in ka mailam ading na khat limlim kasep loh phamawh ding hi ci uha, mi guallelte in ka mailam ading na limlim ka sem khin lel hi ci uh hi.\nMi gualzote mite tawh kipawl thei in, Mi guallelte ahih leh mi tawh kipawl theilo uh hi.\nMigual zo te in na khat peuhpeuh asep na panin mai lamah amau hanciam na tung tawn in a ngah ding uh mu khol uha, Mi guallelte ahih leh amau thuakna bekbek ham sat ngaihsut uh hi.\nMigualzo te in na khat peuh peuh hi thei in teh ci den uh a, Miguallelte in ahih leh na khat peuhpeuh ah hamsat na bekbek mu uh hi.\nMigualzote in na khat peuhpeuh tungah gualzawh nading upna nei uh a, Miguallelte agualzawh ciangin midangte ading khitui luanna hi thei hi.\nMiguallelte in ahih leh thu khat peuhpeuh akawi amaam in kantel sese in vai thupi sepna ding ngah nading munte ah thusia lampi tawh ngahding hanciam uh hi.\nTua banah thu theih khat peuhpeuh sin sawm zat sawm pahlo in mi nuntak tung pan sinsawm zatsawm pan uh hi. Tham lo in a ngimna a tupna uh bangin han ciam lo in a piang bangbang ahi ding mah hi lel ci uh hi.\nMi gual zote in thu khat peuhpeuh kam/aw khum takin nial tuaktuak ahih leh nial in ngaihsut hoih piak nading munte ah pia uh hi.\nMi gualzote in midangte amau mah bangin mu in hehpihna lungsim nei uh hi. “A diakdiak in ei tungah hong kibawl ding i deih loh mah bangin midang te tungah bawl sawm lo uh hi”. Tua bek tham lo in angimna atupna uh atangtun dongin hanciam tinten uh hi.\nAzom ah, migualzote in angimna atupna uh ahun atun ma in geelkholhsa (Future Plan) in nei uh hi. Tua ahih manin gualzawhna i cih in kiginkholhna (Preparation) ahi hi.\nTua ahih manin, migualzo mi picing hih nading sepding bawlding pawl khatte anuai abang hi a, dawl giat (Eight action steps) in en suk dih ni.\na. Thukhat peuh peuhah ahoih lamin mu den in.\nb. Gamtat hoih gamtat pha zuihding hamsa sa kei in la, ahun lap in zuih sawm in.\nc. A lungdam thei mi na hih theih nading hanciam in.\nd. Mun khempeuhah pilna kila thei hi ci in thei inla, pilna sin ding kih ta kei in.\ne. Thu khat peuh peuhah ahoih lamin na muhtheih nading hanciam in la, kisin pah in.\nf. Thukawi/thu nam tuilo ngaihsutna le a tua mun mahmah pelh sawm in.\ng. Sep ding bawl ding a om leh lawp taka sepding kih ta kei in.\nh. Nisim nuntakna ah ngaihsutna hoih tawh nasep ding kipan in. Translated via You Can Win, Dr Shiv Khera by Peter Khualtawng\nPrevious: Hotpot ansai ah numei khatin mehtuibel atawhtawh laitak puakkham\nNext: Singapore gammakaipi Lee Kuan Yew ii tupa (pasal) in pasal nei


url: =MUALPI CRUSADE LAWHCING MAHMAH – Tears Gospel Ministry\nMUALPI CRUSADE LAWHCING MAHMAH\n2012-10-27 September 22, 2016\nCategory Crusade, News\nMalaysia Kualalumpur khuapi a om Zomi Christian Fellowship (ZCF) Canaan pawlpite in Zogam leh Zomite a veina uh tawh inntek semin Khitui Gospel Teamte in Tonzang gam Mualpi khua ah crusade va bawl uh hi. Nitak biakpiak hun ahi zongin sun thusinna hunah ahi zongin Pasian Kha Siangtho in na sem mahmah ahih manin naupangnote a kipan tuailai khangno tampi leh pitek putek tampitakin khitui taak keuhkeuhin Topa Jesu khephung zuan thei uh a, Pasian Kha Siangtho ngahin Piangthak ciat uh hi.\nCycle tawh Mualpi khua ah crusade paina\nGospel apai teng\nKha Siangtho thupha a ngah tampi omin thunget tawp pak thei nawn lo bang om zel hi. Evan. Do Khup in Pasian kammal a pulak laitakin a lu tung sanah Topa Jesu om hi, ci in sanggam RC te khatin vision mu hi, “Topa Jesu ka muh ciangin kun sukin ka kap a, ka dak toh kik ciangin zong na om lai mawk hi” ci hi.\nPawlpi kideidan loin pawlpi\nPawlpi kideidan loin pawlpi kim panin hong pai ciat uh a, Pasian Kha Siangtho in zong deidan tuam nei loin tuailai khangnote tungah a lamdang takin nasem hi.\nNitak simin Topa\nNitak simin Topa’ Kha Siangtho in na a sep tawntung mah bangin sun thusinna ah zong a lamdangin na hong sem den a, sun thu ciangin zong khanlawhna lianpi piang den hi.\nMualpi khua pen inn 200 val phata!\nNitak ki apna\nNisimin ZBCM biakinnpi dim letin kikhawm den uh a, amai ah ki ap nading mun awng lo liang hi mah ta leh tuailai khangnote in a mai lam neh masa ding kituh bawl liangin Topa Jesu mai ah a mawhna uh pulakin kap khia liang uh hi.\nZCF Canaan pawlpite hong inntekna ahih mah bangin 8’x4′ a zai pulpit tungah tangkona laipi kisuang deda hi. Inntek Zomi Christian Fellowship (Z.C.F) Kualalumpur, Malaysia Zomite Pasian in thupha lianpi hong piaksak semsem ta hen.\nAmau aituam nasepte nusia ciatin sun hunin zong biakinn dimtak mahin hong kikhawm uh a, Pasian kammal ngai in tha ngah mahmah ciat uh hi.\nTangvalte tungah zong Pasian Kha Siangtho hong tung a, a mawhnate uh kisik kikin mawhna a maisak Pasian tungah lungdamna koin khitui luangin kap ciat uh hi.\nTeci pangin khutlam\nNisimin piangthak mi kibehlap den a, Pasian deih loh gamtatna hoih lote ka zang nawn kei ding hi, ci in kiciamna khut lamto ciat uh hi. Tep leh muam khamtheih guihtheih panin a kikhel mi tampitak om uh hi. Khua kim khua pam panin zong crusade simin hong pai mi 130 val om a, Crusade fund panin an kivak hi.\nZomi ih hih mah bangin Zomi mah thupi kisa ciat ahih manin Zomi Khangno Kipawlna (ZYA) zong Mualpi khua ah lungkim huai takin kiphut thei hi. ZYA Vice President Sia Kham Sian Pau in ZYA nasepna teng a gen khit ciangin ZYA ah kigawm dingin thu kimna khut lamsak hi. Amau khangno kipawlna khat a neihsa uh hi a, tua kipawlna min pen ZYA tawh laih ngiat uh hi. “Zomi ka hi hi” ci kawmkawmin min dang puam dang peuh neih sawm lo uh hi. Evan. Langh Do Khup in ZBCM biakinnpi sungah apna nei hi.\n«MIZOGAM HIANGMUN KHUA KHANLAWHNA THU\nMUNGPITE INNKUAN TUNGAH LUNGDAM KOHNA»


url: =2013-12-29 ~ TBC-Y\nDINMUN HOIH PEN\nPosted on Saturday, January 04, 2014by Siam Kim\nKei’ tungah a piang thu in lungdamna thu a khangsak zaw ahihna na theih dingun ka deih hi. ___Filippi 1:12\nLeitung Galpi khatna lai-in Marne a kicihna mun gal maitang ah gallel a nungkik French te-in galnang ding a, a koih galkap ulian Lieutenant General Ferdinand Foch in a phualpi ah lai tawh thupuak a, “Ka giahphual khahsuah dek ta ing. Ka septheih zong a beibei hita. Tua lobuang thusia om kei, gal mah na simsim lai ing,” ci hi.\nNuntak galsimna ah zong innkuan kithutuah lohna, sumlepaai haksatna leh, cidamlohnate hangin i nuntakna pen a sialam in kimu thei hi. Ei thu-um mite in tua bang haksa dinmunte nangawn, “Dihmun Hoih pen,” i cih theih ding kisam hi.\nPaul nuntakna en lehang. Pasian thugenna hangin a kimat hun ciang nangawnin lametna tawh nungta hi. Filippi Pawlpi laikhak a, “Kei tungah a piang thu in lungdamna thu a khangsak zaw ahihna thu na theih dingun ka deih hi” (Filippi 1:12) na cizo lai hi.\nPaul in a thongkiatna pen Rome kumpite tungah Pasian thugen theihna ding dinmun hoih khat in na mu hi. Tua banah thu ummi a dangte in zong lungdamna thu tangko ding hansanna in neizaw uh hi (tg. 13-14).\nRom 8:28 sungah a gen bangin i haksatnate pen Pasian in ei ading in ‘dinmun hoihpen’ in hong kheksak thei hi. Hih thu bek tawh zong i Pasian, pahtawi tak hi. – Dennis Fisher\nHong nem in Topa, simlei nunham sungah,\nLungkia guallel dek zel ung e, Topa,\nGual in engdi’n hong huh aw,\nNa hoihna leh na hehnepna tawh.\nHaksatna pen gualzawhna ding a Pasian lampi ahi hi.\nKHA SIANGTHO’ HUHNA\nPosted on Friday, January 03, 2014by Siam Kim\nTopa in note tung panin hong kalh thu in; thuman thute sem ding a, itna kip tawntungin kiniam khiatna tawh Pasian’ thu man ding a hi hi.___Mikah 6:8\nKumthak hong tun simin sum zat kidawm ning, cidamna ding hamciam zaw ning, online tutu kei ning cih bang in ei le ei kiciamna thak i bawl theizel hi. Lungsim thak tawh kumthak dawn napi hang in zongsatna luite in hong ze-et in tuate i zokei a, a ngei bangin i ngeikik zel hi. I hih ngeingei teng mah, tawmtawmin hihkikin tua ciangin hih mun zawdeuh in a tawpna ah a ngei mah i bang zel hi.\nEi le ei tua bangin i hanciam sangin, “Pasian in kei bang dingin hong deih hiam?” cih kidong zaw leng hoihzaw kha ding hi. Kamsang Mikah tawntung in thumante semin, kiniamkhiat in, itna kip i neih ding Pasian in hong hilh hi (Mikah 6:8). Hih thute pen kha lamah khantohna ding a hihi.\nEi tha muanglo in Pasian’ tha i muanding pen tawldam huai mahmah hi. Kha lamah i khantohna dingin Kha Siangtho in hong huh thei hi. Efesa 3:16 ah “Note’ lungsim a thahatna dingin Pasian in a kicing Ama’ vangliatna sung panin a Kha Siangtho tawh note hong thakhauh sak hi,” ci hi.\nTua hi a, Kumthak pen Khris i sut semsem nading hamciamna tawh i dawn ding hi. Kiniamkhiat takin Pasian tawh lam i paikhop theihna dingin Kha Sianghto in hong huh ding hi. – Jennifer Benson Schuldt\nKha Siangtho ka sung’ hong teng a,\nTua manin ka thuman ding hi.\nPilna, Dikna, leh Siangthona ah,\nKa nuntakna hong kha hi. – Lynch\nKha Siangtho pen nuntakna naakpi-in a neite pen a gualzo khinta ahi hi.\nPosted on Thursday, January 02, 2014by Siam Kim\nNaungeek suakciilte na bang unla, note khangto-in hotkhiatna na ngah theihna dingun kha thu tawh kisai nawizu siangtho duh belin na nei un. ___1 Peter 2:2\nTu sawngteng natgual in hong vatin gim lua kisa-in ka ankam zong limvet lo hi. Tui bek tawh lah tha dimkik zolo ding a hih manin ka thahat kikna dingin ankam a limkik kul hi.\nIsraelte zong Babylon saltanna panin hong ciahkik ciangun kha ankam limnawnlo uh hi. Pasian leh Ama’ lampi panin pialkhinta uh hi. Tua kha lam ankam a limkikna dingin Nehemiah in mi kaikhawm in Ezra in Lai Siangtho hilhcian hi.\n(Neh 8:3) Ezra in Moses thukhamte simin zingtung panin sunkim dong tak, a mite Pasian’ thuman tawh kha-an vak hi. Mipite’n zong lunggulhtak in ngaitek uh hi. A kha-an duhna uh lianlua ahih manin a zing ciangin Innkuan lutangte, Siampite leh Levi mite, Ezra tawh kimu in Lai Siangtho limtakin kihilh cian pha sak hi (tg. 13).\nPasian tawh kigal bawl in na kha tha a nem ciangin Pasian’ kammalte tungpanin tha la in (Peter Masa 2:2). Amah tawh kizopna a thak bawl in la, Pasian kammal tawh na lungsim leh na kha’ gil, anlim tawh vah sak in. – Poh Fang Chia\nTuipi gei-a, na hih bangteek in,\nNuntakna khomun kei hong pia in Topa,\nNang kong zonzawhna sangin,\nNang kong ngillah hi, A nungta Kammal aw. –Lathbury\nPasian’ Kammal ne-in la, cidamin tha that in.\nNI 31 SUNG LUNGDAM KO\nPosted on Wednesday, January 01, 2014by Siam Kim\nLungdamna pen topate’ Topa tungah ko un.__Late 136:3\nUS te’ calendar a tamzawte ah January kha pen ‘Gambup lungdamkoh kha’ ci-in kiciamteh hi. Leitung bup lungdamkoh kha cileng zong cih thei hi.\nTua hi a, January kha pen manpha takin Lungdamkoh kha in i zat theihna ding in Lai Siangtho in lungdam theihna tawh kisai bang gen hiam cih i en ding hi.\nLate 136 tawh a pan hileng, aneu khatna ah “Lungdamna ko un!” cih tawh kipan-in aneu 26 na ah “Lungdamna ko un!” cih tawh na khup hi. A tangsim phial ah “Ama itna kip tawntung hi” ci-in Alian Pasian’ tungah lungdamna i koh ding na gen toto hi. Hih Late 136 sung pen January khabup sung i sin ding a hihi.\nAneu 4 ah ‘Na lamdang lian a bawlpa’ a hihna hong phawk sak hi. Pilna tawh nate a piangsak pa ci-in aneu 5 ah hong pulakto leuleu hi. Aneu10-22 na bangah Egypt pan a paikhiatpihpa’ thu na sut to lai hi. Pasian’ Piansakna leh paikhiatpihnate lungngai lehang, lungdamkoh kha sungah ni 31te pen Lungdamkoh ni vive hong suak ding hi.\n“Amah hoih ahih manin Topa tungah lundamna ko un (tg.1),” ci-in la a kiphuah bangin kumthak pen i Topa tungah lungdamkohna tawh i muak kan a, a hoih zaw bang om nawn khawng ding hiam? – Dave Branon\nTopa tungah lungdam ding bang zahin hoih a,\nSangpen Pa i phat ding bang zah in kilawm hiam?,\nZing khuavak tawh a itna hong lak a,\nNitak khuamial in a thumanna hon gen hilo hiam?- Late\nNa vai khempeuh hoih ci-in na ngaihsut ciangin Pasian tungah lungdam ko in.\nPosted on Tuesday, December 31, 2013by Siam Kim\nJesuh Khris in kei-a dingin a hong sepsakte kimtakin ka ngah theih nading a hanciam ka hi hi. __Filippi 3:12\n Malakhi 1-4\n Mangmuhna 22\nNaupang pawl khat tawh lam ka kan laitak-un amau kiangah, “Ka khut limtak-in hong len un” ci-in ka vaikhak hi. Amau zong limtak mahin len tek uh hi. Amau’ hong letna bel muanhuai thamlo hi. Ei’n amau i va let keileh, limtak hong lenzo tuan lo ding uh hi. Tua ahih manin Paul in, “Jesuh Khris in kei hong len gige hi” (Fil. 3:12) ci hi. “Khris in kei hong humcip hi” acihna zong hipah hi.\nI phawk ding thu khat: Eite in Pasian i letzawh ciang lungmuanna a kingah hilo-a, Jesuh’ hong letna khut bek a muanhuai hizaw hi. Tua khut sung panin kuamah in hong sutkhia zolo ding hi. Ama’ khut sungah i omkhit nungsang, hong khahsuah ngeilo ding hi.\nI lungmuanna in: “Amaute tungah nuntak tawntungna pia ka hih manin si ngei nawnlo ding uha, keima’ khut sung panin kuamah in hong sut zolo ding uh hi. Ka khut sungah a hong pia ka Pa sangin a lianzaw omlo ahih manin ka Pa’ khut sung panin kuamah in lakhia zo lo ding hi” (John 10:28-29).\nI Pa, le i Topa le Honpa i vei i kiimkot-ah a om uh ciangin i lungmuang mahmah hi. Tua khutte in mual le guam, tuipi, le aksi-te a bawl vanglian khut ahi hi. Tuhun le hong tung lai ding hunte ah “Khris Jesuh hangin Pasian itna tawh bang mah in hong khenkhia zolo ding hi” (Rom. 8:39). --David Roper\nTopa, Siktukilh khetna a thuak khut hangin ka lungdam,\nTua khut in kei tung nangawn ah na hong sem hi.\nNa taklam khut tawh ka nuntakna sung tawntung nong kha hi.\nA tawp dongin muanhuaina ah nong paipih ding ka muang hi.\nHong Honkhia Pa pen hong Cingpa hi.\nPosted on Monday, December 30, 2013by Siam Kim\nNuihna sungah lungsim puam thei-a, lungnopna lak-ah zong khuisatna om veve hi.\n Zechariah 13-14\n Mangmuhna 21\nMarlene le kei, ka kiteen lai-un “a kigawm khawm tuahkhakna” ka nei uh hi. Thudang hi tuanlo hi. Tua cibang teng tawh zong kiteenzawh kum 35 bang hong cingto hita hi. Ka kiteen ding kal khat sap khawngin Marlene’ nu hong si-a, ka lungkia mahmah hi. Marlene’ nuno in a nu taangin hong dingzo mahmah ahih hangin, ka lungdam ding zah uh sang, lungdam kisa zolo hi ung. Nu tawh hilo ka hih manun, vai khempeuh lemlo dektak hi.\nTua bang tuahkhakna in a kisia leitung ii zia ahi hi. Asia le apha i tuakkha-a, nopna le dahna - “nuihna a om laitak lungsim dah thei-a, nopsakna in lunggimna hong tun thei hi” (Pau. 14:13) ci hi. I lungdamna pen zong lunggimna in hong vukcip thei-a, tua pen leitung ah i tuahkhak zel thu ahi hi.\nA lungdam huai thu in, hih leitung nuntakna pen a tawpna hi deklo hi. Nuntakna thak i luah hun ciangin Khris in hong ciamsa oma: “Amaute’ mit panin khitui khempeuh nulsak ding hi. Thu luisate maimang khinta ahih manin sihna, dahna le na sa-a kahna cihte om nawnlo ding hi” (Mang. 21:4). Tua ni ciang takciang, a kigawmkhawm tuahkhaknate i thuak kei dinga, Pasian’ ompihna in i lungsim hong dim ding hi! -- Bill Crowder\nLemna! Lamdang pen hi,\nVantung Pa kiang pan hong tuaksuk a,\nKa kha hong nelsak tawntung ta in,\nMong neilo na itna lian tawh– Cornell\nHih lei-ah i dahna khempeuh vantung aa i sak ding lapi hong suak ding hi.\nKHANGMOITE TUNGAH LAIKHAK\nPosted on Sunday, December 29, 2013by Siam Kim\nNa gamtatna uh ka zakna sangin ka lungdamna lianzaw bangmah omlo hi.\n___3 John 4\n Zechariah 9-12\n Mangmuhna 20\nA nuntakna a tawp dongin C.S Lewis in khangthakte tungah kha lam pattahna pia lai hi. Lupmun tungah a om laitak nangawn, naupang Philip kici ii laikhak thukzo lai hi. Tua lai pen thupisa ahih manin Lewis zong lungdam mahmah a, a diakin Lewis’ gelh “the Narnia Chronicles” sunga humpi pen Jesuh Khris hi cih a theih pen lungdam lua peuhmah hi. A zing ciangin Lewis’ nuntakna bei-a, kum 65 cinna ding nipi khat sap hun ahi hi.\nSawltak John in zong kha lamah a tate tungah laikhak khak hi. Tua laikhak sungah khangthak thu-umte tungah a khangham khinsa puteek khat ii thapiakna lai kihel hi.\nJohn in, “Na gamtatna uh ka zakna hangin ka lungdamna sangin a dang lungdamna lianzaw bangmah omlo hi” (3 John 4). Thuciam Thak sunga thute tom-in, John’ laigelh diakdiak pen hong tung ding khangthakte’ khansuahna ah lungdamna a neihna pulaakna hi phadeuh se hi.\nA khanghamsa Khristian-te in ahihleh, khangmoi lai Khristian-te’ nuntakna thapia dingte ahi uh hi. Lungdampihna, angtanna kammalte, thungetsakna, deihsakna cihte tawh Pasian’ lamah khancinna thu a hilh dingte hi uh hi. Dennis Fisher\nKhris sungah mite a khancin theih na’ng,\nMan na piak kul\nNa nuntakna na piakna tawh zong\nBiakpiakna a lui na hi hi.__D. DeHaan\nLampi a theipa tawh khual i zinkhop ciang nuam deuh hi.


url: =Huhna ngenin apai numeikhat palik khatin anawi Photo nazaihsaksim :: ZOMI DAILY\nposted on 5 August 2017 at 11:35 pm Lomkholna: Hongkong, News, Sawltak, World\nHamsatna tuak ahih manin Police Station ah Report bawlding in apai numeikhat, Police Sergeant khatin atheihlohkal in anawi tunglam Cleavage Photo nazaihsaksim ahih manin tua palik azaihpa thu kibawlding cih Oriental Daily te’n genkhia hi.\nSocial Media ah aki khahkhia Photo pen nih ahihi. Tua Photo sungah numei puanvom asilhkhat Police Station ah Report bawlin aom laitak kici hi. Hih thupiangpen Hong Kong, Tsim Sha Tsui Police Station ah ahihi.\nInternet azang mipi Netizens te’n hih Photo nihte amuh uhciangin hihpeuhmah palik khat ii zaihsim hiding cipah ngeingai uhhi. Banghanghiam cihleh tua numeinu pen Police Station aom Counter ah atut laitak hi a, asungpan in azaihtheiding pen palik tebek omding kicipah hi.\nHih Photo tepen Police Officers tebek ii kithuzakna WhatsApp Group sungah aki khaksawn uh hihtuak a, tuapan in mipi te muhdingin Online ah hongkehkhia hiding kici hi.\nTua Photo azaihsim dingin aki ummawh Police Officer papen ama naseppan ki khawlsakphot a, akisam bangbang in Disciplinary Action kilading hi ci’n Oriental Daily te’n genkhia uhhi.\nHih Photo akizaihna Tsim Sha Tsui Police Station ah photo azaihpa bekthamlo, tuani in Duty alutkhempeuh avek in thusitna thuakpah uhhi. Tuabek thamlo Police Officer khatciat tungpanin Statement kilapah cihi.\nTua Tsim Sha Tsui Police Station ah akikoih CCTV tezong hoihtak in ulian thunei te’n asitkik nadingin thu kipia kici hi.\nHong Kong Police Stations khempeuh ah Photo ki zaihtheilo ci’n kiciantak in mikhempeuh in amuhding in lai akisuang ahihi. Pawlkhat te’n Hong Kong Police Station khempeuh “No Photo” ci’n akisuang pen khuasung mipi Public tebek in Photo zaihtheilo acihna ahiam ci’n akheldotdot zong om uhhi. Banghanghiam cihleh tutung buaina pen Police Station sungah Police Officer khatin Photo azaihsimna hangin akibuai ahihi.\nHih Photo sungah anawi aki simzaihsak pen Chinese numeikhat ci a, Hong Kong ah ahawhsung in Credit Card Transaction vaitawh buaina om ahih manin palik te kiangah huhna ngendingin apai, Police Report abawl cihi.\nHong Kong Police Spokesperson khatin hih thupiang pen amanmah hi a, akisam bangbang in kancianna kinei totolaiding hi ci’n genkhia hi. Police Officer khatin “Police General Orders” thukhun apalsatleh kum 5 sungpen za khangtheilo, Promotion omtheilo cihi.\nDeklam tuktum gal suakthei, ihmuan ihsuan penzong gal suakthei acih khanglui te paunak pen hihtepawl zong acihnopna hikha ngelngel dinghi 🙂 Sawltak #zomidaily\nPrevious: GrabCar sungah nausuak ahih manin akhantawn Grab amawkin tuangtheiding\nNext: Beng tawh kisai, Zomi makaipite tung thumna ~ Dr. Dongno


url: =US gamsung khualzinna pawlkhat – 95 :: ZOMI DAILY\nUS gamsung khualzinna pawlkhat – 95\nposted on 6 April 2016 at 8:00 am Lomkholna: Article, Awnzapau\nPa Thang Khen Paute’n Nitak An Hong Vaak\nZingsang nai 9:30AM a ka pat uh nitak nai 5:30PM dong a sawt ka hi uh a, nai 8 sung vilvel a en ka hi uhhi. Hollywood khuasung vak nawnlo in ka ciahpah uh a, Pasadena, CA a om Pa Pau (Pa Thang Khen Pau) leh Nu Liani (Nu Sing Liani) te kiangah ka baang uhhi. Tua lai ah nitak an na huan a ngasa sa Kawlhuan in na huan in gilvah takin ka ne uhhi.\nTua lai ah Manipur, India pan a Fuller Theological Seminary, LA sang a, Ph D kah san laitak Rev Gin Khan Nang tawh ka kimu uhhi. Ka kimuhna zong thudang hilo in Mungno tawh thu ka kikupkup uh leh India gam a teng, hong nawsiasa Dr Khup Za Go gelh Kawlgam thu tawh kisai a laigelhte hoih a sakdan hong gen ciangin, Pa Nang tawh thu kiza in Pa Paute inn ah kimuh ding a kiciam ka hi uhhi.\nKa kimuh taktak uh ciangin laibu aman $30 hong ci hi. Kawlgam sum tawh ka tuatpah lian a, laibu khat Ks 30,000 man zawzen, ka lei ding paammaih kasa hi. Kei lah laisim bel ka uuk mahmah khat ahih sap hangin, thulian thupi mahmah thu tuam khat at nuam gelh nuam a, memat (refer) ding a deih cih lah hi lo ka hih teh ci in ka lei kei hi.\nInnteek Pa Pau pen Zomi a vei mahmah khat hi a, thu gen ding hau in thu thei mahmah hi. Thu tampi mah ka gen man uh a, ka thu gente uh pen politics vive hi in pan phot leng akitawp thei vat thei lo ding nam vive ahihi. Khua hong zan a nai 10:00PM hong sat petmah tak ciangin ka thu kikup uh a nuam kim lai mah botsat in ka ciah uhhi. Inn ka tun uhteh nai 11:00PM mah hong sat a sun tawntung ka vakvak na teng uh tawh tawl kisa in ka lumpah sise hi.\nCalifornia State pen zinlinna gam hi a, innsang pipi kilam khollo hi. Inn kilamte lakah 400ft tungsiah a saang 32 omhi. Ami a tam zahin a downtown ah innsang tam lua lo hi. Tu a a lamsate zong zin nasia takin ling leh a kho mawk tam acici zong om hi. Mailam ah 400ft pan 650ft ciang a sang a lam ding a, a ngetsan leltak uh inn 14 bang om hi. Innsang 32te lakah pawl khat kong gelh hi.\n01. U.S. Bank Tower 1,018ft 73 1989\n02. Aon Center 858ft 62 1973\n03. Two California Plaza 750ft 54 1992\n04. Gas Company Tower 49ft 52 1991\n05. Bank of America Center 735ft 55 1974\n06. 777 Tower 725ft 52 1991\nPrevious: Pilna Bek Mah I Khantohpih Ding Hi ~ Hau Za Cin\nNext: Tulaai Leitung Thuthang Tuamtuam updates April 5,2016\nKorea Gam le Mi te: Zomi khat ii muhna pan (9) ~ Cope Suan Pau\nKipilsak kici – Nang e?\nVondeih Kep Ding – 41 (Pau Khan Kap)


url: =Sawltak Tangthu 13 | Siantongluan\nSawltak Tangthu 13\nAntiok khua pawlpi sungah kamsang pawlkhat leh sia pawlkhat om uh hi. Tuate pen Barnabas, Mi Vompa zong a kici Simon, Sairin khuami Lusias, gam ukpipa khutnuai-ah gam a uksawn Herod tawh a khangkhawm Manaen, leh Saul ahi uh hi.\nAmaute in an tangin Pasian bia-in a om laitakun Kha Siangtho in amaute kiangah, "Keima na a sem dingin ka sapsa ahih manin kei-a dingin Barnabas leh Saul hong piakhia un," a ci hi.\nAmaute in zong an tangin, a lu tung uhah a khut uh nga-in thu a ngetsak khit uh ciangin a kuankhia sak uh hi.\nKha Siangtho sawlna mah bangin Seleusia khua-ah paisuk uh a, tua khua panin teembaw tuangin Saipras tuikulhah a pai uh hi.\nSaipras tuikulh-a om Salamis khua a tun uh ciangin Jew mite kikhopna innte-ah Pasian thu a hilh uh hi. Tua a nasepna uhah a huh dingin Johan Marka zong amaute tawh a omkhawm hi.\nTua tuikulh tung khempeuhah zin kawikawi-in Pafos khua a tun uh ciangin mitphial a bawl, kamsang a kineih, Barjesuh min nei Jew mi khat a tuak uh hi.\nTua mipa pen tua tuikulh a uksawn, a pil mahmah Sergius Paulus tawh a kithei mahmah mi khat ahi hi. Tua gam ukpa in Pasian thu zanuam ahih manin Barnabas leh Saul a sam hi.\nAhi zongin tua mitphial siampa Elymas (a Grik min) in Barnabas leh Saul na nial a, gam ukpa in Pasian thu a up theihlohna dingin a na hanciam hi.\nTua ciangin Saul (Paul zong a kicipa) Kha Siangtho tawh kidimin tua mipa limtakin en a,\n"Dawimangpa tawh a kibang mipa aw, thuhoih khempeuh nialin, gitlohna ngian tuamtuam na nei a, Topa thuman pen zuau suahsak ding na hanciam tawntung hi.\nTu-in Topa in nang hong su ding a, na mit taw-in tawlkhat sung khua na mu kei ding hi," a cih khit phetin, meii vom in Elymas mit tuamcip a, a khut lenin amah a paipih ding mi a zawt kawikawi hi.\nGam ukpa in hih thupiang a muh ciang leh Topa thu a kigente a zak ciangin lamdangsa mahmahin Pasian a um hi.\nTua ciangin Pafos khua panin Paul leh a lawmte teembaw tuangin Pamfilia gam Perga khua a tung uh hi. Tua khua panin Johan Marka in amaute nusia-in Jerusalem khua-ah a ciahkik hi.\nAhi zongin Perga khua panin amaute paisuak uh a, Pisidia gam Antiok khua a tung uh hi. Sabbath ni-in kikhopna inn-ah pai-in a tu uh hi.\nKikhopna inn ukte in Moses Thukham Laibu sung leh kamsangte laibute a sim khit uh ciangin amaute kiangah, "Sanggamte aw, mihonte tungah hanthotna kam na gennop uh leh thu nong gen ding uh ka deih uh hi," a cisak uh hi.\nTua ahih manin Paul hong ding a, a khut vanin thugen ding hong kipan a, "Israel mipihte leh hih lai-ah Pasian a bia Gentail mite aw, kathugen na ngai un.\nHih Israel mite biak Pasian in ko Israel mite pu leh pate na na teel a, Egypt gamah pemta-in a om sungun minam lian khatin a na bawl hi. Pasian in ama vangliatna tawh Egypt gam panin amaute na paikhiatpih a,\nkum sawmli sung gamsungah amaute na ompih kenkon hi.\nPasian in Kanaan gamsungah mi nam sagih a suksiat khit ciangin kum za li leh kum sawmnga sung bang ama mite a luahsak hi.\n"Tua khit ciangin kamsang Samuel hun ciangdong amaute vai a hawm dingin ukpite a pia hi.\nAmaute in kumpi ding a nget uh ciangin Pasian in Benjamin minam sung pan Kish tapa Saul, kum sawmli sung amaute kumpi dingin a pia hi.\nPasian in kumpi dingin Saul a zat nawnloh ciangin amaute kumpi dingin David a semsak hi. Pasian in David thu genin, "Ka sawl khempeuh a sem ding, ka deih bang mi khat, Jessi tapa David ka mukhin hi," a cihsa thu ahi hi.\nPasian in ama ciamsa bangin Israel mite a honkhia dingin hih David suan sung pan Jesuh a bawl hi.\nJesuh in nasep a kipat ma-in, a mawhna panun kisikin tui a kiphumna dingun Johan in Israel mi khempeuh tungah thu a hilh hi.\nJohan in ama nasep a zawh kuan ciangin mite kiangah, Kei kua hi hong ci na hi uh hiam? Kei pen note ngakpa ka hi kei hi. En un, kei nungah na ngakpa uh hong pai a, ama khedap khau a sutsak ding nangawnin ka kilawmzo nai kei hi, ci hi.\n"Abraham suan ka behte leh Pasian a bia Gentail mi khempeuh aw, hih hotkhiatna thu pen eite-a dingin Pasian in a hong puak ahi hi.\nJerusalem khua-a a teng mite leh a makaite un Jesuh pen Honpa ahih lamtak na theilo uh a, Sabbath nisimin a kisim niloh kamsangte thu zong na tello uh hi. Amaute in Jesuh na mawhsak uh ahih manin kamsangte thugente a manin hong tung hi.\nAmaute in Jesuh in sihna a thuakna dingin thukhenna a ngahna ding thu mu zolo napi uh, Pilat in thahna ding thu a piakna dingin na ngen teitei uh hi.\nLai Siangtho in Jesuh thu a gen bang teekteekin a bawlkhit uh ciangin singlamteh tung panin lakhia sukin han sungah a koih uh hi.\nAhi zongin Pasian in sihna panin amah hingkik sak a,\nGalilee gam leh Jerusalem khua kikalah amah tawh khual a zinzin khawm ngei mite tungah tam veipi a mun tuamtuamah na kilang hi.\nKote pen note kiangah Lungdamna Thu a puak dingin hih lai-ah a hong om ka hi uh hi. Tua thu in: Pasian in i pu i pate tungah a ciam thu pen Jesuh a hinkik sakna tawh, Israel suan ahi eite leh midang khempeuh-a dingin tu-in a hong tungsak ahi hi. Late a lian nihna sungah, Nang pen ka Tapa na hi a, tuni-in nangma Pa ka suak hi, a cihna thu hong tungsak hi.\nMuatna a thuakkik ngei nawnlo dingin sihna panin amah a hinkiksakna tawh kisai-in Pasian in a thugenna-ah, David tungah ka ciamsa mah bangin note tungah thupha siangtho kong pia takpi ding hi, ci hi.\nTua mah bangin Late a gelhpa in zong, Nang tungah a hong thuman na nasempa muatna na thuaksak kei ding hi, a ci hi.\nDavid in ama hun lai-in Pasian deihna bangin na sem a, a sih ciangin a pu a pate gei mahah kisialin muatna a thuak hi.\nAhi zongin Pasian in sihna panin a hinkiksak Jesuh in muatna thuaklo hi.\nTua ahih ciangin sanggamte aw, hih Jesuh hangin mawhmaisakna thu note tungah hong kihilh ahihna teltakin na theih ding uh ahi hi.\nTua thamlohin Jesuh a um mite khempeuh pen Moses Thukham in a suahtaksak zawhloh mawhna khempeuh panin a suakta ahihna thu na theih ding uh ahi hi.\nTua ahih manin kamsangte in, Pasian a thusimlo mite aw, lamdangsa lua-in na si ding uh hi. Na nuntak sungun note lakah ka sepkhiat ding uh thu pen mi khatpeuh in hong gen hi leh na up hetloh ding uh thu ahi hi, ci-in a gen uh thute, note tungah hong pian khaklohna dingin kidawm un," a ci hi.\nKikhopna inn panin Paul leh Barnabas a ciahding uh ciangin, Sabbath ni kik ciangin hih thute mah hong gen lai un, ci-in mite in a vaikhak uh hi.\nKikhopna inn panin a ciahkhiat uh ciangin Jew mi tampite leh Jew biakna a zui Gentail mi tampite in Paul leh Barnabas zui uh a, amaute gel in zong tua mite hanthawnin, Pasian hehpihna suangin kiptakin a omna dingun a gen uh hi.\nA Sabbath ni kik ciangin Pasian thu a ngai dingin a khuazang phialun hong kikhawm uh hi.\nJew mite in mi tampi tak a hong kikhawm a muh uh ciangin Paul leh Barnabas haza uh ahih manin Paul thugente a manlopi hi, ci-in Paul a gensia uh hi.\nTua ciangin Paul leh Barnabas in hangtakin thu gen uh a, "No Jew mite tungah Pasian thu kong gen masak ding mah uh ahi hi. Ahi zongin note in Pasian thu nialin, nuntak tawntungna a ngah dingin kilawmzo kisalo na hih manun, note kiang panin paikhia-in Gentail mite kiangah ka pai ding uh hi.\nBang hang hiam cih leh Topa in kote kiangah thu hong pia khinzo a, Leitung mi khempeuh in hotkhiatna a ngahtheihna dingin Gentail mite khuavak ahi dingin ka hong koih hi, hong ci hi," a ci uh hi.\nGentail mite in hih thu a zak uh ciangin lungdam mahmah uh a, Pasian thu hoih mahmah hi, ci-in a phat uh hi. Nuntak tawntungna a ngah dingin Pasian in a teelsa mite in Pasian thu hong um uh hi.\nTua gam kiim khempeuhah Topa thu kizel hi.\nAhi zongin Jew mite in tua khuasung uliante leh Gentail mi numei citheite holhthawh uh a, Paul leh Barnabas bawlsiat ding kipanin, tua gam panin a taikhia sak uh hi.\nSawltakte in zong a khe uha leivui bangte sinkhiat sanin Ikonium khua-ah a pai uh hi.\nAntiok khua-a om thu um mite ahih leh Kha Siangtho tawh kidimin lungdam mahmahin a om uh hi.


url: =A kicing lungnopna Pasian’ sung bekah om ~ David Tuang :: ZOMI DAILY\nposted on 1 September 2019 at 10:53 pm Lomkholna: Biakna, DavidTuang, News\nMi khat in lungnopna kicici pen koi-ah om dinga, koi pan hong pai himawk hiam ci-in zon ding hong kipan hi. Paak huan khat ah hong pai leh nungak khat leh tangval khat ki-it tuak mahmah in kikawi kawm sa-in nuih mai takin a tukhawm hithiat hong mu hi. Hi te nih bangzah takin lungnop ding uh hiam, ka zonzon lungnopna pen hi bangdante hilo maw, ci-in amah zong lawm ngaih zon ding hong kipan hi.\nTua leh khatvei, paakhuan sungah mi vak tam thei aitak teh kei ading mi khatpeuhpeuh a awng lai kha hiam, va khuadak dih ning ci-in tua paakhuan ah a va pai leh a muh ngei a ki-it tuak mahmah lawm kingaite nih pen na kitawng/kisel ziahziah in na kap keei mawk uh ahih manin, aw..ka zonzon lungnopna pen hibang te sungah zong om tuak lo pi, ci-in lawm ngaih zon ding hong khawl hi.\nKhatvei khuapi sung kimawlna(games)sai nasia mahmah khat mai-ah lam siau in a pai laitakin mawtaw hoih mahmah khat mu-a, tua mawtaw hong khawl lian leh mawtaw sung pan manlang takin mikhat hong taikhia pah setset in, kong khak hong hon khiat lian leh, a nasia mahmah a pong checha mihau khat mawtaw sung pan hong pusuakkhia lian hi. Aalah…hih mihaupa bangzah takin a lungnuam ding, hi zah val lungnop nading om nawn mawk ding hiam ci-in, amah zong mihau ut luatna lungsim hong khang vat ahih manin, sum neih sun teng tawh hih games sai-ah kimawl ning ei, ci-in games sai sungah hong lut pah lian hi.\nA enn mahmah mihaupa’ kimawl dan bang dan hi peuhmah hiam, kei kimawl ma tawm en phot limlim ning ci-in tawmvei sung a et leh mihau mahmahpa pen hong sumh dikdek a, a khua ul nel tolh ziahziah kawmin a kha kuun ngiungeu a muh teh, aw..lungnopna pen hauhna sungah zong om peuhmah kei ei cih thu hong mu khia leuleu ahih manin, a kimawl sawm games zong kimawl ngam nawn loin inn lamah hong ciahkik hi.\nTua leh zingsang khat lam siau in hong pai leh, nupi ahi ningneng khat lam kiangah van zuakin tu hithiat kawmin Lai Siangtho simin na om hi. Nupi nu pen lam gei-ah van zuak khat ahih hangin, zingtungtung in hibang a nuih mai zo hiuhiau mawk cih pen lamdang sa mahmah a, nupi nu’ omzia limlim lungnop tuak sa lua ahih manin nupi nu’ kiangah va neh pah a, “nang pen na lungnop tuak lua hi, lam gei-a van zuak khat zingtungtung in nuihmai hiuhiau cih pen koi pana hong pai lungnopna himawk hiam,” ci-in nupi nu kiangah hong dong hi.\nNupi nu in zong, “Himah hi, eite’ zon tawm nopsaknate’ sungah lungkimna leh lungnopna om ngeilo a, hih ka simsim Lai Siangtho sunga om a nungta Pasian’ kammalte in ka nuntakna hong nosuaksak in ka lungsim, ka kha leh ka pumpi hong cidam, hong thahatsak ahih manin, Pasian’ hong piak nopsakna a ngah ka hi-a, tua Pasian’ hong piak nopsakna sungah lungkimna leh lungnopna a kicing in om hi,” ci-in dawngkik hi.\nHi takpi hi. Mihingte ki-it kingaihna sungah lungnopna taktak omlo hi(ki khenna leh khitui luanna tawh kizom thei hi). Hauhna sungah zong lungnopna taktak om tuan lo hi(lungkham mangbatna khawng piang thei zaw hi). Pasian’ sung bekmah ah a kicing lungkimna leh lungnopna taktak om hi. Amen! Khris sungah, David Tuang\nPrevious: Zomi Idol ‘IDOL’ laimal buaina ~ Tuang Za Khai\nNext: Zomi Idol (Thukhupna) ~ Dr. Do Suan Mung


url: =Zomi Idol ~ Nang Kim Mang :: ZOMI DAILY\nposted on 30 August 2019 at 6:57 pm Lomkholna: News, Zomi\nZomi te sung pan tulai thusuakte lakah ih “Zomi Idol” vai pen ki lim genin, ngaihsutna kibang/banglo pulak ngeingai hi hang. A thu (lasiam kidemna le pahtawina) deihlo taktak om samlo hanga, ih buaipih pen a thu hilo in a kammal hi. A thu hoih kisa tek ahih mah bangin hih “Zomi Idol” hong pankhia-a, hong makaih makaite mawhsak ding hi pahlo hi. Ih minam bup huamkim in hih bang thuhoih hong phawkkhak uh pen Pasian in ih minam hong angvanna khat mah hi in, hong makaih zawh uh pen zahtakna pia ingh. Thu hoih hi in, zopsuak ding zong thupisa ingh.\n(1) A kibangtek pian mah hihang!\nA thu hilo in, a kammal hi ih buaipih. Bang hangin hizah in buaipih mawk ih hiam? Idol cih kammal a deihlo te’n hong tam gen luat uh ciangin hih kammal hong phuankhiate mimal mawhsakna tawh kibang liangin, a vaihawmte a’dingin thanemna in piang thei hi. Idol kammal a zangh masa (makaite) te’n zong lah enpha kikni ci nailo uh ahih manin mipi le makai kikal ah kitelsiamna om nailo hi. Midangte’ ngaihsutna sangin eima deihna tek mah masak hamtang tek ih hih manin “a kibangtek pianmah hi hang!” Bangbang ahi zongin a thu hoihsa ih hih manin mai lam ah bangcih ding ih hiam?\n(2) Min thak phuak ding maw Idol mah ci ding?\nA kipatcil pekin zong makai te in nakpitak mahin a ngaihsut khit uh ciangin “Zomi Idol” cih min hong piangkhia hi dingin lamen ingh. Mi khat ngaihsutna bek tawh kizangh hilo in, makaiteng thukimna tawh a ki kipsak hi ding hi. Ahi zongin, tuhun ciang mi pawl khat ih muhna ah hih Idol kammal pen zat huailo hi cih thu hong om khin ahih manin “enpha kik leng” hoih ding hi. A omsa mah ih zangh-a, a thak ih khel zongin a thupi pen in, “buaipih loh ding kammal” ahih ding deih hihang. Kammal a dikloh manin buaina piangsak thei in, kammal dik mah leh zong ih telloh manin buaina om thei veve lai hi. A kammal hangin a thu ih mitsak khak ding utlo hi hang.\n(3) Bangci etphat ding?\nPasian le minam a itna uh tawh ih makaite in tu ciangdong hahkat takin ma hong pan manun vaihawmna a tangtung toto hi. Lungdam mahmah hang! A gim a tawlnasa mah uh thasit hetlo in mailam a’ding hong vaihawm lailai ding uhhi cih zong muang ingh. A diakin, hih min vai pen makaiteng hong kikum khawmin, hong enpha masa phot le uh hoih ding hi. Minlui mah zong hoih a cih uh leh hong helin, min thum/li bang hong teel uh hen la, tua lakpan mipi in (online ah) teelbeh in, a tawpna ah mi tampen ih deih pen zangthei leng hoih ding hi (a tamzaw in Idol zat ding a thukim leh zong zat suak dingin ki zo tek ding hihang). Tua nangawn leitung bei mateng zatsuak ding danin ngaihsut loh ding thupi lai ding hi.\nKa gensa bangin hih “Zomi Idol” cih pen makai te’n a ngaihsut ngeungau khit uh ciangin hong piangkhia hi ding hi. Mipi in hoih samaw hoih salo cih kamkupna om maw/lo thei keng! Mipi hong kidong takei leh makaite vaihawmna hoihte phunphun lo in ih sepkhop pen lawhcinna/thupha sanna hi. Ahi zongin mipi lam panin dotna, lung phatmawhna a om ciangin makai te’n thu donlo in om leh “thupi tak ei” a kici sa thu/nasep khat zong “thupi kei” kici kikek thei mawk hi.\nMinam dang te’n gataam hong duhpih khollo ding hi napi, Zomi te’n “gataam lim” ih cih manin ei a’dingin “Zo an lim” khat hong suak lel hi. Idol khiatna (definition) le midangte’ zatdan khawng ki hilhcian pen thutheihna ahih sam hangin, tulaitak ih buaina bangcih leng siang dinghiam cih ngaihsun beh tekni. A min hangin a thu ih suplawh ding ut hetlo hihang!\nHih vai hangin Zomi te lungsim kikhen nonlo in, ki pumkhat a, ih khantoh semsem zawk ding ka thungetna hi. Itna tawh, Nang Kim Mang\nPrevious: Tulai thuthang Idol vai kuppihna ~ LT Tuang\nNext: Tedim gam, Saizang (Ngalzang) vanlengtual ~ Dr. Dongno\nA lawmngaih in ngaikiklo ahih manin pasal khat lei tungpan tuakkhia


url: =Singkung pukin mawtaw 2 dengkha, mi 2 sipah in adang mi 3 liam :: ZOMI DAILY\nposted on 7 October 2017 at 9:39 pm Lomkholna: Malaysia, News, Sawltak, World\nMalaysia, Kuala Terengganu ah sangkungkhat puksuk in mawtaw 2 dengkha citciat ahih manin, mi 2 in sihlawh cih NST pan kiza hi. Kuala Terengganu aom Jalan Batu Rakit-Kuala Nerus kici lampi tungah tuni sunlam 1pm hunpawl in thupiang kici hi.\nTua singkung puksuk in sanginn khat ii azat mawtaw “School Van” leh adang Perodua Kancil mawtaw khat adengkha ahihi. School Van mawtaw sungah ahawlpa Driver leh midang 2, akigawm in mi 3 atuangkhawm uh hi a, Driver leh sangnaupang pen denglumsuk citciat hi. Adang akhatpa zong nakliam mahmah cihi.\nAdang Perodua Kancil mawtaw sungah atuangpen numei 2 hi uh a, tuate zong nakliam mahmah uhhi.\nHih singkung apuksuk pen “Mahogany Tree” akici singkung namkhat hi a, kum 30 bang a upakhin singkung khat ahihi.\nKuala Terengganu police chief Assistant Commissioner Idris Rafar in hih thupiang pen sun 1pm hunpawl in thupiang hi a, mawtaw 2 dengkha citciat hi ci’n genkhia hi.\nVideo: Falling mahogany tree crushes student, school van driver in Kuala Terengganu freak accident\nTerengganu education department director Shafruddin Ali Hussin te’nzong asi mi 2 tepen kum 36 aphakhin Van Driver Mohd Amin Ibrahim leh kum 17 aphakhin sangnaupang Muhammad Zulfahmi Abdul Halim hi ci’n pulakkhia uhhi. Anih un tuahsiatna aphual mahah asisuakpah uh ahihi.\nFire and Rescue Department spokesman khat ii genna ah aliam mi 3 tepen Sultanah Nur Zahirah Hospital ah amanlang in kipuak suakpah hi ci’n genkhia hi.\nRelated: Singapore Botanic Gardens ah singkungkhat pukin mi 1 denglum, 4 liam\nHih tuahsiatna apian ciangin khuasungvak Motorists te leh khuasung mipi te’n aliamna huhpah ngeingai uhhi. Firefighter zong mi 14 bangin aphual ah delhpah uh cih kiza hi. Khuasung singkung pawlkhat pen alauhuai omtheitham hi. Guahzuk huihhat ciangin singkungnuai khawngah ihbuksawm lehzong asingkung amuanhuai dinghiam cih ngaihsut theihding thupi khading hi. Sawltak #zomidaily\nPrevious: Malaysia, Mid Valley Shopping Mall sungah meikang omleuleu\nNext: Atapa sang kahnuamlo ahih manin sikkhau tawh Gas bungtung ah kalhcip in sibupsak


url: =China ah mopawi bawlma akimawl, akidelhleh monu inntung pan kia in si :: ZOMI DAILY\nposted on 17 June 2017 at 11:33 am Lomkholna: China, News, Sawltak, World\nSengam ah mopawi bawlding kopkhat mopawi abawl madiak in azat ngeina khat ahi kibuksan in akdelhleh inndawn pan monu kia in si cih SOHU News pan kiza hi.\nNung Tuesday ni in China, Guangdong khuasung ah thupiang hi a, monu pen inndawl 4 na panin akiasuk ahihi. Monu pen kum 22 aphakhin khat hi a, amauzat angeina “Traditional wedding game” ci’n monu pen kibuksan in, mopipa in zongsak sese uhhi.\nMonu zong inntungdawl 4 na ah kibu in aomlaitak mopipa in zongto in amuhciang kidelh uh a, innmai khuadakna Balcony panin kiasuk hi. Balcony pen luita ahih manin, kilongkhia in monu tawh akiasukkhawm citciat ahihi.\nHih khuasung ah azatngeina “Local wedding custom” khat nei uh a, mopawi akibawlding ciangin monu innah mopipa leh moliahpa vapai uhhi. Monu inn alutma in innkongkhak ah moliahnu in nangak hi.\nMopipa pen kongkhak ah aluttheih nadingin guaihna “Red packet” khat piakkul a, tuaciang in moliahnu in kongkhak honsakpan hi.\nKongkhak ahonkhit ciangin mopipa inzong monu zongdingin innsungah lutpah a, monu inzong naki buksan hi. Amuh ciangin khatlekhat kino kawmin, kidelh uh a, innmai Balcony ah taikhia in, tuapan in Balcony pan monu kiasuk citciat hi.\nRelated: China gamsung ah Bus leh Truck khat kiphukha, mi 10 si in 38 liam ~ ZD\nBalcony Railing pen asia ci’n akigen hi a, ahi zongin aki bawlman nailo cihi. Local Chinese Police te’n monu sihna pen hoihtak sitcianna nei uha, thusitna neihding in pasal 3 man uh cih kiza hi. Sawltak #zomidaily\nPrevious: ZAM Thupuak :: 18 June 2017 (Pate Ni leh Nuteek Pateek)\nNext: ZIUSA Genvai mithak July khapan kisangkik tading


url: =ZNC pan ZCD nasepna leh Pu Chin Sian Thang Naingangyi sepna tomkim :: ZOMI DAILY\nZNC pan ZCD nasepna leh Pu Chin Sian Thang Naingangyi sepna tomkim\nposted on 31 December 2017 at 9:48 am Lomkholna: Cinsianthang, News, Politics, Zomi\nZomi National Congress pan Zomi Congress for Democracy Parties nasepna tom kim leh Pu Chin Sian Thang Naingangyi sepna tom kim\nBelpawlgam Union of Burma hong piang khiatna thu – Ih theisa tek mah bang in 1948 kum February 8 pan 12 sung Shan Federal gam aa Panglong ah Mualmi makaite leh 91 Department aa makaipite sung pan Aung San tawh kiho in Suahtaakna lak khop ding thukimna dungzui in Union of Burma a ki ci leitung gam tampi lah ah hong om theih na pen tua ki khopna ii a gah hi.\nTua Shan Federal gam sung aa Panglong kamkup thukimna te bang in Gam Makai ten’ sep loh na pan hi aa, Panglong Agreement( Thukimna ) leh Promise ( Kamciam ) te bang aa nasep loh na pan hi. Tua man in gam sung ah thu tampi hong piang aa thautawi in gam le minam a ding in hong ding uhhi. ( Burmeses Communist Party1948,Karean National Organization1948, Shan State Army-1957, Kareanni National party1965,Kachin Independent Army 1967,) cih bang in hong piang khia aa gam sung hong buai dan ih theih sa bang hi.\nState Unity Organization kipawlna min tawh mualtung mi makai teng ki mukhawm ding in Shan State, Taunggyi Myone ah hongkaih khopna ah Zomi te sung pan in Capt. Pu Mang Tung Nung leh Chin Students’Union ai a pai Pu Chin Sian Thang te 1962 kum, June 8 pan 16 ah na kihel thei in tua lai ah zogam zomi ai-in thu gen ding Capt. Pu Mang Tung Nung hi napi in damlohna tawh Pu Chin Sian Thang in zomi bup ai aa ding in gen hi. Tua kikupna thu te pen ih theisa ahi Shanmuu a ki cici Shan Federal Policy pen hi.\n1972 kum, sung in Bo Ne Win in Gumbup thukhunpi kheknuam ih hi man in thu hong sung un ki aa Naingagy makai te leh sitnite kiang kamkup ding ngen aa, tua hun in Pu Chin Sian Thang in zong hoih tak mah in Gam a ding leh Zomite a ding in thu hoih a muh tampite tawh manapang pih aa, september kha sung in thongsung zychiai ah puak in 1974 kum ciang in hong suakta pan hi.\nPu Chin Sian Thang in a tuah khak leh a muh khak buaina tuamtuam\n1962 kum, march 2 ni aanaa Ne Win in vuangyichou U Nu’ tung pan sutna vai, 1962 kum, July 7 ni aa, Sangnaupang te mine tawh suam vai, 1967 kum, June 13 ni-in Rakhine khuapi galkapte leh mipi te mihing 157s sihna vai (antang), 1967 kum zangkong ah Sen leh Kawl te kithahna vai(Communist),1974 kum June kha sung in nasemte tawh buai aa mithahna, 1974 kum, December aa U Than luanghuamvai buaina,leh 1987-88 sung in sangnaupang te leh galkap te buaina leh sum sih vai pan in 8888 hong piang in multi-parties hih theihna hong om in ZNC in Party matponten 24 Oct., 1989 kum in kingah aa, 1990 kum May 27 ni kitel na Teddim (2) pan Pu Chin Sian Thang leh Tonzang pan Pu Thang Lian Pau te pen Zomipi-in amau ai tang aa thu sung ding , gamvai thu vaan ding leh minamvai vaan ding in na tel uhhi.\n1990 kum ah General Election ah Topa leh Zomi a mipih ten gualzawh na a piak hang galkap kumpi in aanaa pialo bek hilo in election sum zat sazin vai tawh mawhsak aa party sisak hi. Tua ahih hang in mualtung makai te leh party tuamtuam pan makaipi te tawh gam leh minam aa ding in na lianpi tampi tak na sem khia aa tua man in kolbulh khaukhih leh gim leh tawl tampi sung pan in nasepna a thupi pawl khat te 1998 kum in Parliament sapna ding Than Shwe kiang ah mualmi makaipi ten kum 1998, Aug. kha (ZNC, SNLD, MNDF leh ALD) teng in laikhak aa, tua thu NLD in a theih ciang 1998 kum Sep.6 ni-in CRP phuak ding thukim in kipsak uh aa, Pu Chin Sian Thang leh alawm mualtung makai ALD leh MNDF te September 9 ni-in thong sung ah koih leuleu hi.\nTua ciang in September 16 ni-in CRP tangkona nei thei uhhi. Tuanung ah CRPP min tawh puahpha hi.2002 kum ciang in Pu Chin Sian Thang leh a lawm te hong suakta in UN-GS Lazari isamal hong pai aa, Triangle Dialogue vai hong gen ciang in, mualtung mi makaipi teng zong lukituah in thukikum aa, Zomi pan Pute teng in kipawlna min ding UNA ci leng hoih na sa uh diam ci-in hoih kisa kim ahih man in United Nationalities’ Alliance pen 2002 kum, May 18 ni-in ki tangko khia hi.\nAtom in gen leng hun hong pai toto in 2007 kum,Aug.,22 pan Sep.,29 ni sung Saffran revolution ah Zomi sung pan Pu Chin Sian Thang leh atapa Kam Lam Khup Gambup Saffran Revolution Committee mi( 10 ) te lak ah Kyaw Soe (UG min) tawh, Anthony Kap Khan Khual atupa te thong tung uhhi. Pu Chin Sian Thang pen kha (11/2) Insein thong ah om in suakta pah hi. atapa kum(33)yrs, atupa kum (8) yrs tuak thong om ding in thukhenteng khensat uh ahi man in atapa Insein leh Myaungmya, atupa Insein leh Pathein ah cih bang in a om lai tak un, Pu Chin Sian Thang pen 2010 kum,march 10 Referendom ni-in galkap mawtaw khat in taih in nakguah li leh liangguh ziatlam kitan in Zangkong zatopi ten deihlo in buaisak mahmah uhhi.\n2011 kum, April 23 ni-in ,a it a zi Pi Don Khen Niang in nusia aa, thongsung aa om atapa leh a innkuan te a ding hamsa mahmah ding hi.Atapa Kam Lam Khup leh atupa Kap Khan Khual te 2012 kum, January 13 ni-in Amnesty of President tawh suakta uhhi.Tua kum mah June kha in Party matponten a ten vua leh Zomi omlo ci-in Election Commission ten a cih tak ciang un Zomi bup buai aa kikupna ki nei in ki pawlna pan TA, Zomus, GZA te leh minam makai leh minam it miteng tawh kikum in, Syapi Thang Za Tuan leh Tg.Steven Za Khai ten nakpi tak in mabaan ding ah mapangpih in sum zong tul sawm nih pia in ka min uh hong dawk sak kei un ci aa, akisam ding laite hong zong pih in Kam Lam Khup Leh Kap Khan Khual ten kaikhawm uh aa, Pu Chin Sian Thang hoih sak teng tawh EC ah kipuak hi.\nTualai ah Zomi te tangthupi teng sut hi hang leitung bup aa om Zomi ten aomom na mun pan ih hihtheihzahzah in pang khawm aa pumkhat zo ihhih man leh Zomi om mah ung na ci ziahziah uh ahih man in,a tawpna ah Zomi om mah uh cei hong ci aa, ahih hang in ZNC bel deih kik kei un min dang khat hong ci un hong ci uhhi. Tu a ZCD min tawh atawptawp ah akipsak hi hang.\nMore: Pu Chin Sian Thang’s Brief Political Biography (1961 – 2021)\nTua hi-in Zomi bup ii imapang khawmna leh ih kipum khat na hang in 2015 kum ah Candidates12 sung pan 6 in tel cing in ih Biak a nungta Topa pasian in ih ki pum khat na te thupha hong piak na mu hi hang. Ih mabaan te sau lai ahih man in abeisa sang in kipumkhat zawh na ding han ciam ciat ding hi hang. Topa pasian in a telsiam kim ding in thupha hong pia kim ciat ta hen ou! Kam Lam Khup\nPrevious: Egypt Christian biakinn sungah thautawi khatin mi 11 kaplum, mi 5 liam\nNext: Kumthak La ~ Khup Khan Thang\nSengam ah ta khatbek neihkhuan “One Child Policy” beitading


url: =Zomi te vaisah sak mahmah Zu :: ZOMI DAILY\nposted on 29 March 2015 at 1:59 am Lomkholna: Hauthang, News, Zomi\nZu in vaisahsak kipatna\nMun khempeuh ah aom kawikawi Zomi khangnote vaisah sak tuamtuam pen zu ahihi. Bang ci bang in viasah sak tuam hiam icih ciang in,Zomi zudawn mikhat din mun pan in tampitak kimu khia thei hi.\nZudawn hang in Zomi khat leh khat hongkitawng sakhi. , hongkithat theisak hi. , hongkilian kiliam suah thei sak hi. Zato in hongtungsak hi. Lamet lopi in om muam gal tuak in kisi theihi. Hihbang hun ciang in Zu dawn pa,Zudawn nu sang in Uleh nau ,acing akemte kibuai zaw hi.\nGampua ahih leh Zomi makai te Siate buai na beh lap in vasah sak mahmah ahihi. Bangci bang in vaisah sah hiam cih teh adiakdiak in zukham sa in khua lak vakkhia, Motor, Cycle in pultuk liam ahih kei leh si, Amotor tawh vak lam khial in kibungh tua hun teh zu dawn na hang in vaisah na kipan hi.\nZu Nam nih\nZu i dawn man in zu thu theih huai pawl khat om hi. Zu pen silngo sawh zu leh silngo sawh loh zu (Fermented & Distilation) cih om hi. Silngo kisawh te antang nam khempeuh pan kibawl ahihi. Silngo sawh loh te singgah nam khempeuh pan kibawl ahihi. Zogambang ah Haigah te amin man in cikhum tawh um in al2 khit teh zuhang huan dan in huan om zo ahihi. Tampaaya atui kisuksa zong ahawng te cikhum tawh um in Zuhang huan mahbang in kihuan in kizuak ahihi.\nHih te Zuhang in ihuansesang in gamdang tebawlbang in um in aning in bawl leng zubang in kikham theilo in tha ah lutveve ahihi. Gamdang mite Sek,Hai, Lengthei, Pear,cih te aning tui in bawl in khum dikdek ahihi. Singosawhloh veve ci in Zogam singgah te zuhang in huan cih mawk pen zomikhangno tam pi ngaihsutna khuak shusia mahmah ding ahihi.\nNangsang kumham zaw Zu dawn kei zaw in\nGamdang mite in Zuhang in abawl uh leh zatui in zang uh ahihi. Zusai golpipi ah Rm 1500 man val ding bang koih uh a, kum 50 bang khangham khinzo zu koih uh hi. Hih te azat uh teh zatui nek bang kiaukiau bek in zang uh ahihi.\nZomite in Zu izat ciang khengval sak lua den ngaihsutna khuak kisia sak lung hamsak,sinso goltol nasuak pahpah sak ahihi. Mikhta in Zu adawn ciang in second 30 sung in pumpi sileh sa sung kizel khin ahihi. Ngaihsutna & phawktheina sazangte central nervous system (spinal cord) sung susia in tokpawi sia ahihi.\nZu in pumpi suksiat na tamzaw\nKhua phawk theihna samal zangneu nono, nervecell tethapiakna power tha neem sak ahihi. Mipil Doctor te in khuak pen nih in khen uh a, ital lampen Frontal apia hi in luzang pen nasepdan Function lamhil ahihi cihi.I tal lam om khuak ah gimna bulpi om in tuapan in asia apha khen theihna ei lehei kikilkam theih kiukna (Emotional Feeling) lungsim ngaihsutna sep na Excitement te omhi cihi.\nTua hih man in Zu tam dawn luat cing in tua khuaknasepna te kisia in kamtuampau namtampi pau khia sak thei hi. Zogam lam bang ahi leh kawlpau,Mizo pau, Gam pua lam ahi leh amau tuntun nagam te pau kisiamsak kikam tak sak ahihi. Tuhun ciang Zu in Khauk sihui szang mal nei ciutiau te kisiat kipan hipah hi.\nKhuak sazang malte akisiat ciang in Signal light receptor nasep na nawng kaisak zo ahihi man in mittangte san lele pah a mitnau ta suksiat ding kipan in khua mulosak hi. Accident ( Omh muan gal) kituak in kituk kiliam ,khut leh khe kitan te ki thuak hi.\nKhuak leh Mityungte kisiat khat ciang in gilpi um ( stomach lining) hekvang sak siusiau in zu leh ek ah sisan pai thei hi. Zu tam dawn lua gilpihauthang in zolo in luak suak lo pipi awkawk na hang in gilpi um in gim na thuak lawh mahmah ahihi.Hihbang hang in sunglam dam loh na sinna gilpi na kibel lap toto ahih man in Zutamdawn luat na in pum vaisah sak mahmah ahihi.\nSileh sangzang sungah natna dal vitamin te nilkhia ahih ziak in natna ngahbaih pah hi. Akisam lopi in huukna lanna zong piangsak a, khengval gamtatna pan in natna ngah lawh ahihi. hihbang hun ciang in zudawn pa/nu bek vaisah nawn lo in ompih lawm leh gual , innkuanpih te, gampua ahih leh Zomi makai te dong in vaisah na behlap semsem ahihi.\nZu dawn kawm in Zola sakna in Zongeina hilo\nZomi pawlkhat te in Zudawn kawm in Zongeina ci in Zola awi thei hi. Gampua om te ading in Zongeina cih tawh Zola sak khawmkahwm in zukham cih pen namdang te muhnapan leh zaknapan in hong niam muhmahmah ding uh higige hi. Pu leh Pate’n lasak hun uh teh athu khat om khit ciang zu pendawn kawm in sa hi. Tuuk zu kikholh ci te, Tonna mun te Zu nun hun te ah athu tawh kizui zu zang in lasak tawh athuah uh ahihi. Tulai a, zukhamkhawmkawm a, na zolasak pen thubulpuh bang hi peuh mah ahihiam? Ih mut pawng mawkmawk, benggong sal maimai ahihi. Namdang te tetawh kiveng te bang thusit thuak thei hi. Tuazong Vaisah sak mahmah nam khat hi zel ahihi.\nZu tawh kibang Beer\nTuhun ciang in Beer pen 5% (alcohol) kibawl te zang nawn lo in Germany gampan kibawl atam zaw Bearbeer 10.8% te ( Vomkang) 14.2% (Muvan lai) 12% ,13% (Gamsakol) cih te tung vive tungta uh hi. Khangno te in Vomkang, Muvanlai, Sakol hong lei in akicih leh Beer lei ding kisawlsawl hi gige uh hi. Hih te zong Zu zah mah in khauh mahmah zo in aval dawn te leh anam kibang lopi in gawm khawm in adawn te khuak phawk lo uh a, Card,sumbawm,pan kipan amau nagawn om na kitheilo in mang thei ahihi. Tubang hun ciang in zong vaisah na khat mah om zel ahihi. Hau Thang\nPrevious: Na thauval ding kidawm in\nNext: A zakdah huai thute ih hamphat nading hi zaw thei


url: =DAVID BRAINERD TAANG THU - A LAMETNA GAMAH SINGTANG MIMAWLTE PILUT SAWMPA - Laibu Saal\nHome > Thuluui/Articles > DAVID BRAINERD TAANG THU - A LAMETNA GAMAH SINGTANG MIMAWLTE PILUT SAWMPA\nDAVID BRAINERD TAANG THU - A LAMETNA GAMAH SINGTANG MIMAWLTE PILUT SAWMPA\nDAVID BRAINERD TAANG THU\n- A LAMETNA GAMAH SINGTANG MIMAWLTE PILUT SAWMPA\nThugawmtuah : Thang Khan Lian\nAma’ nunga khangthak tampite hong to (challenge) khia ding David Brainerd pen Haddam, Connecticut, US ah April 20, 1718 in na piang hi. A pa Hazekiah Brainerd pen legislator (ei adingin MLA bangbang) hi a, a nu pen Dorothy ahi hi. Unau kua pha uh a (a pa’n a zi masa tawh a neih khat tawh gawm khawm in) , a pa kum sawmli leh guk a phakin si a, tua khit kum nga in a nu’n sihsan leuleu ahih manin kum 14 khawng bek ahih in nu leh pa nei lo, tagah hong suak hi. A nu leh pa’ sih khit nungin a sanggamnu Jerusha beel dingin East Haddam ah pai hi. Kum 19 a phakin Durham ah lo khat nei a, ahih hangin lo khawhna panin lungkimna mel nei lo ahih manin East Rodham ah kum khat khit nungin ciahkik hi. Tua khitin Yale college ah sangkah theihna dingin kisakkholhna hong kipan hi.\nKhalam ah pianthakna July 12, 1739 ni-in, “gen zawh loh thupina” (unspeakable glory) kici theician a, Pasian bek tawisang ding leh a gam leh a dikna bek zon ding cih lungsim takpi tawh kiptakin theician ta hi. A tangthu tampi a dairy book panin Jonathan Edwards in na gelh a, Pasian a it mahmah leh Ama’ lungkimna dinga a nuntakna zat a sawm cinten dan leh Red Indian nammawlte a lainat dan kimu thei hi. David Brainerd in a na gentheih diak man ahi diam aw cih theih liang dingin dam thei het loin hong khang khia hi. Yale college adingin kisakkholhna kha nih sung a neih khitin Yale ah hong lut hi. Yale ah laisim in a om lai-in a kum nihna in dam lohna nasia tak hong tuak a, inn ah kisawl kik hi. Sisan hong lua khia a, a sisan tampi hong kiam ahih manin TB natna dingin ki-ummawh hi. A natna a kitheih loh hangun tuberculosis (TB kumzawn) a na hi ding dan hi a, hih natna tawh kikhen taktak thei loin a na sihpih zong hih tuak hi.\nA hong dam kang deuh ciangin November, 1740 in Yale mah-ah kah kik dingin ciahkik hi. Tua laitak in Pasian thugen tuamtuam - George Whitefield, Gilbert Tennent, Ebenezer Pemberton leh James Davenport ten a sanginn uh-ah thu hong gen uh a, sangnaupang tampite lakah kha lam-ah khanlawhthakna nasia takin hong tung in, a siate uh piangthak lo leh Fasisaite banga a kineih hi hong ci uh ahih manin siate leh sangnaupangte kikal-ah buaina lianpi hong piang hi. Hih thu hangin Yale college ulian ten 1741 in thukham khauhmahmah (decree) hong bawl a, sangnaupang ten college Reactor, Trustees leh tutor khat peuhpeuh mi kineihsiam, piangtho lo leh Farisai tawh kibang hi a cih peuhmah leh kiciamteh ding a, nih vei tua bangin kampauna neite college panin kihawl khia ding hi cih thukhun hong bawl hi. Yale University ten Jonathan Edwards a graduation ni un a thugen dingin cial uh a, sangnaupang lamte dik zaw hi ci-in hong gen beh lai leh buaina hong kibehlap semsem hi. Ni khat David Brainerd in a siate khat Chaucey Whittelsey kicipa, “Hehpihna nei lo tutna (chair) tawh kibang hi,” a cih leh amah zong nawh khiat in om hi.\n1742 kum in Brainerd in Lungdamna Thu gen (evangilicals) tuamtuam kipawlna “New Lights” kici tung panin Lungdamna Thu gen theihna ding phalna lai (license) ngah hi. Hih a ngahna hangin Yale college ah a khum kik sawm hangin a lawhsam New Jersey khua-a Presbytery ulian Jonathan Dickinson in Brainerd a deihsakna hong khang tektek hi. Ahih hangin 25 November 1742 kum in Society in Scotland for Propagation Christian Knowledge kicite’ huhna in singtangmi Red Indians (Native Americans zong a kici) te lakah Lungdamna Thu gen dingin cialna ngah hi. April 1, 1743 in Long Island ah na sep hong kipan a, tawl khat hong sep khit ciangin Native Americante kiangah missionary dingin hong kuan khia hi. David Brainerd nasepna pen haksa lua ahih manin a natna hong nasia semsem ahih manin 1746 kum bei dek ciang bek sem zo liailiai hi. Singtangmite lakah giahna ding zong mu zo ngei loin buhphual lak khawng peuhah gial zel in, an zong hoih takin a nek loh ni tam mahmah ahih manin a dam theih lohna hangin a tha nakpi takin hong kiam hi. A dam theih loh banah giahna ding zong nei loin an leh tui a manman in ne lo ahih manin kuamah nuntak zawh ding hilo hi. Singtang nam mimawlte kha thu lam-ah lainatna taktak nei lo ten nawngkai na sa lel uh a, thah ding bekin na en zaw lai uh hi. Tuate lakah tang khat leh lungleng takin va om veve hi. A lunglen luat man leh a dam theih loh luat manin sih ding ut zaw ta ing a cih hun tam mahmah hi.\nNew York sunga om Nassau kianga om Kaunameek kicihna munah Houstonic Indian kicite lakah nasep hong kipan masa a, kum khat a om sungin naupangte adingin sanginn honsak a, Lai Siangtho Late Bu zong amau’ pau in tei khiat kipan a, a kum kik in New Jersey sunga teng Delaware Indians kicite lakah sem dingin huhna pia ten suan leuleu uh hi. Tua kumin Newark Presbytery in ordination pia in, a kum kik in Crossweeksung ah kisuan kik hi. Hih mun-ah a nasepna gahhoih pen a, kum khat sungin thu-um 130 hong pha hi.\nHih hun lai-in mission field nusia a pawlpi ah hunbit pastor sem dinga cialna tampi mu den a, singtangmi nammawlte a lainat manin cialnate nawl khin a, haksatna gen zawh loh tuak den napi amau lakah missionary nasepna pen nusiat sawm lo hi. Tua hun lai-in a dairy book ah hibang in na gelh hi:\n“Min dang leh nasepna dang ka nuntakna ah neih ding ka ngaihsut ciangin suahtakna ka nei thei kei hi. Ka lungsim takpi a ka deih pen bel thu-um lo ten Pasian a hong muh ding uh hi a, ka lemetna khempeuh pen Pasian kiang bek ahi hi. Lawm leh gual leh ngaih teng tawh kimu a leitung-ah a nuam kicite sunga kibual dingin ka lungsim ah Pasian’ phalna mu in ka kithei kei hi,” ci hi.\nGentheihna, thawmhauna, lunglenna, nek gina nek lohna leh nuntakna hamsa mahmah-a a om lai-in November in a sepna maban sem ding cih pen hi zo nawn lo a, gim lua ta ahih manin Jonathan Dickinson’ inn, Elizabethtown ah kisuan lut ta hi. Tua munah bang tan hiam sung a tawldam khit ciangin Northampton, Massachusetts ah kisuan kik leuleu a, thugen minthang mahmah Jonathan Edwards inn ah hong om hi. May 1747 in a dam lohna pen damask thei loh ding natna ahih lam hong kimukhia ta hi.\nA natna in gimsak mahmah a, September 24 ni-a a diary book sunga a gelh, “Haksatna tawpkhong ka tuah pen cik mahin ka thuak ngei loh sa-ik hi a, hih sa-ik in hong phak ciangin ka gawl hong kimeksak bang a, ka luak suakin sisan ka lua khia hi,” ci-a a ciamteh mah bangin a thuak khak ngei loh sa-ik leh luaksuak in genthei takin om hi. Tua hun in Jonathan Edwards’ tanu Jerusha Edwards kici nungak kum 17 mi in kem a, ki-it mahmah uh hi. Brainerd dam hi leh kiteng dingun uphuai hi kici hi. October 10, 1747, kum 29 bek a phakin ama’ natna phawk nawn lo ding leh nat leh sat, gentheihna thuak nawn lo dingin Topa’n tawldam ding na la tat a hi. Bridge Street Cemetery, Northampton ah Brainerd ah kivui hi. Jerusha Edwards zong Brainerd a kep manin TB natna ngah a, Brainerd kivuina kiang lianah February 1784 in kivui hi.\nBrainerd’ hansuang tungah hih bang ki-at hi:\nRev. David Brainerd Phawkna siangtho.\nCihtakna leh thanuamna tak tawh Stockbrige,\nDelaware leh Sashquehanna sunga Indians\nsingtangmite adingin missionary nasempa hih khua ah si hi.\nOctober 10, 1747 AE 32.\nDam hi leh a sunghpa hong hi mai diam maw ci-a a na upmawh uh Jonathan Edwards in ama’ inn ah a kep sungin David Bernerd’ thungetna leh upna thupi sa mahmah a, a dairy book sunga thu kiciamtehte panin David Bernerd’ tangthu hong kaikhawm a, laibu hoih mahmah hong piang hi. Hih laibu pen ama sih khit nungin missionary thupi diak-a kigen hong hi ding Henry Martyn, William Carey, Jim Elliot, Adoniram Judson leh adangdangte a to (challenge) laibu hong suak hi. Pasian thugen minthang John Wesley in, “Pasian’ thugen peuhmah in David Bernerd’ tangthu sim tek uh hen,” na ci hi.\nTopa’ adingin mai lam en kawm in a nasepna nuamzaw dinga tampi veipi a kisap lai-in zong na nolh in, minam mawlte a lainatna hangin a nuntakna manpha a na piak mi ten thupi ngaisut mahmah uh ahih manin a tangthu kigelhna laibu zong bei man loin kisun kik zel a, khang tampite Topa’ adingin a uk hi ta hi. Kum 29 bek dam ahih man sepkhiatna lam pen tam nei man lo hi. Ahih hangin ama’ nuntakna in khangthak tampi missionary dingin sam khia a, mi tampi Topa’ galkap hangsan hi dingin a topa (challenger) leh a sam lutpa suak hi. David Brainerd’ dam sung ngaihsun leng kum 29 bek hi a, khangmoi lai mahmah khat hi a, tangval thahat lai ahi hi. A tangval lai-in a sih hangin a thahat lai leh a hat lai ni tengin Pasian na pia a, a nuam zaw sepna leh sap zong delh tuan loin a Topa’ sapna lam tang takin na zui a, a tunna ding a theihcian manin a nutsiatsan gam khialah leh ngai nawn loin ding tawldam ahih manin kampha mahmah hi.\nAmerica tangval, leitung ngaihsutna ah nuam a sakna ding teng nusiatsan in haksatna lam vive teel zaw a, hih sangin a baih lam zaw in Jesu zui thei mahmah ding kimlai a Topa’ sapna a na theihcian manin Topa’n a it singtang mite a nusiatsan ngam lo hi zaw hi. A sepna mun haksat dan pen sawt dam zawhna ding hilo mah hi. Ahih hangin David Brainerd adingin sawt dam ding zong na kisam loin thuman takin omna kisam zaw hi. Hih leitung ah lametna hau lo a, ahih hangin tawntung gamah lametna nei ahih manin Topa’n a zat ding pen lungkim zaw a, teel zaw hi. Khatvei a piang ciatciat dingin teelna hoih na nei ahih manin a kampha pa hi zaw hi. Brainerd' nuntakna hangin US gam-a college hoihpen pawl-a kiciamteh Princeton College leh Dartmouth College hong piang khia hi. 'College of New Jersey' (tu-in Princeton a kici) pen New York Presbyterian Synods leh New Jersey Presbyterian Synods leh Yale kilemloh manin hong kiphuankhia ahi hi. Yale panin Brainerd kihawlkhia in a kilut kiksakna dingin Jonathan Dickinson leh Aaron Burr in a nget hangin Yale in Brainerd la kik nuam lo hi. Tua thu hangin John Dickinson’ ah May 1747 pan sang (class) kahna na sun zom to uh a, hih mun panin Brainerd in dam kangna hong ngah hi. Dartmouth College pen Native Americans-te leh US colonists-te adingin Eleazer Wheelock in a phutkhiat ahi hi. Brainerd in Native Americans-te pilna a awlmawhna in a lungtang lawng kha lua ahih manin Eleazer Wheelock in Dartmouth College a phuan ahi hi.\n“Pasian ka lunggulhna leh ka minthansak nopna hangin leitung deihna leh nopsaknate mangngilh in, ka valh tum hi” - David Brainerd\nLungdamna Aw, Feb. 2016 sunga “David Brainerd” by- Rev. Dr. Khai Za Kham\nThugawmtuah' Thang Khan Lian in Zomi eLibrary / Laibusaal ading in hong gawmtuahsak baan ah Phalna ahong piak ahi hi.\nItem Reviewed: DAVID BRAINERD TAANG THU - A LAMETNA GAMAH SINGTANG MIMAWLTE PILUT SAWMPA Description: Rating: 5 Reviewed By: Cinpu Zomi


url: =Thuthak Tomkimcing 7 July 2014\nA. NRC in akhat veina VLE thusin na bawl.\nN0RWEGIAN REFUGEE COUNCIL (NRC) in Vocational and Life Skills Education (VLE)cih tawh nuntak khuasakna ah phinciltak in siamsin na khat Kawlgam Dawei khua ah 7 July ni in hong uh hi. Khuami te in ateltuam pasal 50 leh Numei 50 kihel uh hi. Mehngah mehteh ciimsiamna, Neek leh dawn lam bawl siamna Business Management te hilhmop theihsakna sin sak uh hi.\nB. Kizeem leklak in singno suan na Kawlgam bek ah kibawl zel.\nKawlgam sung ah guahtui luan hunsung in Kumpi lam pan in khuami te leh Kumpi nasem pawl khat te singno ciing sak suansak zelzel uh hi. Abeisa hun ah zong Zogam mun pawlkhat te ah ciingsak suansak uh hi. Singkung no suan nasemte leh asuan singkungte amanpha singkung tamlo kicihi. Zumnasep puan minampuan, Sangkah na puan silh in kizeem leklak in suan uh a, Sing kung asuanzah mal tamtheithei thuthang ah suak sak uhi. Ahih hang kumpi Company tawh akizom sing phuk singzuak te nasep na suak sak ngeilo uh cihi. Singkung no suan ding taktak Singphukphuk Company te hizaw hi mipi in cihi.\nC. Cuticuti Malaysia' Baaleh Kampong\nTulaitak Malaysia ah amau biakna tawh kipawl in antan hun laitak hi a, Asawtlo in akumthak uh tung ding hi., Tua hunsung in Kawlgam mi te Mandaly buaina vai in lamkal ah thusia ,migilo om thei ding ahih man in kidawm mahmah tek ding cihi. Paulap tuamtuam tawh inn om na dong ah migilo honglut thei kha ding hi. Kawlte tawh hon om na kim, Kawlsai sung ah hun sawtpipi tu loding kici ahih man in vaithupi lua ahih kei leh Zomite zong theih huai kidop huai hi.


url: =UTNA (The Will) - Zomi Adventist Innkuan\nNikhat guta nih in sai khat luhsim in tem leh van tuamtuamte tawh kongkhak kalhnate susia in kongkhak sawn in a sungah hong lut uh hi. A deih teng uh a lak khit phitphet uh ciangin, kongkhak hon kik sawm in a sawnsawn uh hang hong kik thei nawn lo uh hi. A thatang neih zah un sawn in, sui in tuan mah uh leh kihong zolo in, a sawt ciang alarm bell hong ging mawk hi. Amau zong heh in sawn semsem in, a tha neih zah uh tawh sui in, sawn gawpgawp uh hang ki hong thei tuan lo hi. A sawt lo in Palikte hong tungin Kongkhakpi pen a pualam pan in baih takin sawn in hong ziau uh a, gutate hong man uh hi.\nA tak in cileng gutate in kongkhak pen “Sawn” lo in “Kai” zaw le uh baihtakin kihong zaw ding hi.\nA zenzennin gutate in tua kongpi pen sawn ding hilo in, kaih ding hizaw cih thei le-uh, baih takin suakta ding uh ahi hi..\nTua gutate bang mahin, eite zong ze-etna leh khemnate eite tha neih zahtawh do in ih zawh sawm hi. Eite in tuate ih zawhna ding in ih that neih zah taeh sawnkhia in gualzawhna kongpi kihong dingin ih hanciam hi.\nA Tak in cileng eite in ih “UTNA leh lunggulhna” tha tawh eite thahatna a hilo, a pualam pan in Huhpa’ khat tawh “KAI” zaw ding ih hi hi. Tua pen eite thahatna hilo in, ih deihtelna leh ih lunggulhna pan hong piangkhia Huhpa’ tha hi zaw hi.\nEite khatciat in a sia a pha telding ih nei hi. Mawhna zeetnate tung ih gualzawhna na dingin, ih hih ding kisam penpen in, Pasian Tung ah ki-ap ding hi a, tua hileh Amahnin Ama’ minthanna ding in na hongsem in hong gualzawh pih ding hi. Eite in Pasian kiang ah, “Topa aw mawhna tung ah gualzo zo keng, a hih hang in ka UTNA leh lunggulhna na thei hi. A gualzo ding in hong thahat sak in” ci in. Tua bang in na UTNA leh Lunggulhna thu Topa kiang ah na puak khit ciang in Topa in Ama’ tha tawh hong gualzawh pih ding hi..\n“Bang hang hiam cih leh note in utna lungsim na neih nading uh le ama deihna na zuihzawh nadingun note sungah Pasian in a tawntungin na a hong sem ahi hi.” Philippi 2:13.\nTopan Thupha Hong pia hen..Amen.\nTags: Daniel Mung\nPrev post Sabbath pen Zeisu ahi hiam?\nNext post PAWLPI LEH GUPNA


url: =India ah Suai Rs.20,000,000 manneiding agukpuak Myanmar gammi Kam Khan kiman :: ZOMI DAILY\nposted on 24 February 2018 at 11:53 pm Lomkholna: India, Myanmar, News, Sawltak, Zomi\nIndia gamsung ah Myanmar gammi khatin Suai (Gold = kham) phalna omlopi in guklutpih “Smuggle” ahih manin kiman cih TOI pan kiza hi. Tua Myanmar gammi akicipa pen amin “Kam Khan” kici ahih manin, Zomi khat hileh kilawm hi.\nKam Khan pen kum 45 aphakhin khat hi a, Gold 5 kg phadektawh Thursday ni in Indian Customs te’n amat uh ahihi. Tua Suai 5kg Gold pen aman akituat ciangin India sum Rs. 20,000,000 (mak nih, Rs 2 Crore) ciliang hi.\nKam Khan pen Mumbai khuapi aom Chhatrapati Shivaji International Airport panin Air intelligence unit (AIU) of Customs te’n amatkhiat uh ahihi.\nAmahpen Thailand, Bangkok City panin Mumbai zuanin Bangkok Airways PG 733 vanlengtawh atunglian hi a, Customs te’n avan asitsakna panin Gold honkhat apuaklam muhkhiatsak uhhi. Kam Khan ii avanpuak Baggage Search abawlna panin Gold 4981 gm apha Wire khauhual bangin akibawl Suai aki mukhia ahihi.\nKam Khan pen Indian Customs Act tawh akiman hi a, thukhenzum ah thu kibawlding cih kiza hi. Kam Khan pen mizawng innkuankhatpan hi a, hih Gold te apuading in sumtawh akicial kici sawnsawn hi.\nMore: Numei khat a awmbo ah asuaih Tattoo aphiatleh meimapawn lianmahmah piang\nNews sungah Kam Khan cihbektawh kigelh a, kua Kam Khan himawkding hiam? Amilah hehpihhuai, asumlah India sum Rs. 20,000,000 manneiding cimawk ahih manin, pamaih mahmahmawk hi. Sawltak #zomidaily\nPrevious: Video: Klang ansai khatah gilkiallua in alungtomgawp Customer khatin nasemkhat tumgawp\nNext: Tedim khuapi Galkap tualpi umna taih kisui khia mang\nVideo: Singapore ah Myanmar innteeng khat inntungpan kiasuk dektak\nAmanpha Bible leh Science ~ Hau Za Cin\nBanghang Zomi te Chin kici?\nNumeino khatin alumkhawm nuampeuh honghawh un acihleh pasal 3000 valbang tungpah ngeingai


url: =Lam etna ~ Deih Tung :: ZOMI DAILY\nLam etna ~ Deih Tung\nposted on 17 January 2016 at 8:30 pm Lomkholna: Article, Deihtung\nLam etna ih cih in mailam thu tawh a kizom a hihi. Lam etna nei ih hih man in mihing te sak leh khang ah diang phang phang in sum lehpaai zongin, pil na sin in mun tuam, gam tuam ah a vak kawi kawi ih hi hi. Leitung a hih manin lam etna ih nei tek hi. Eite lam etna in bang hi a, Pasian in eite tung pan a lam et bang a hihiam? Pasian lam et na zah in a mah ih phat zo hiam? Ih lung kim sak zo hiam? Leitung thu tawh hi zomah mah lo ding hihang.\nLam et na in a ki mu nai lo thu te ah hong piang tak pi ding hi ci in muh khol na tawh nuntak na a hihi. Tom no khat sung ki mang ding ciang, tawm vei sung nuntak pak na ah a nuam tuam ding lam etna tawhhih zah in buai ih hih leh ih khangtawn tung a ding, ihkha a ding, sih na om nawn lo nuntak na ding in nakpi tak inlam etna liat sak huai in, han ciam huai a, deih huai leh Pasian santheih lam etna ihneih ding ki sam hi.\nLaisiangtho gen lam etna in mailam thu tawh ki sai ciang bek hi lo in,Pasian kam ciam te lehhong lahkhiat thu te tung ah akinga lam etna a hih man in, lungtangsung a khamuan na leh lungmuan na tawhlam etna a hihi.\nLaisiangtho tawh ki tuak lam etna ih cih in a kip upna leh Pasian muanna ah lungmuan na zong ahihi.Late phuakpa in “muan na” leh “lam etna” ton khawm sak hi. Huhna hong pia thei ulian te a hi a,Mihingta te a hi zong in muang kei un zong na ci hi.\nCi leh sa lam pan in ci leng pen leitung mit mahtawh na ki khensat thei zel zel a, ih lam etna te ih siat sak khak loh ding, ka lam et na in tua hi ci a mitkha ah mang sak lohding thu pi hi.Jakob Pasian pen a ma huhpa hi in a ma Topa Pasian a muang mipa in alungdam mi a hihi. Eite in hong huh pah pah thei Pasian a muang mi te ih hih man in lung dam ding zong a hihi. Lam etna ih cih in tembaw kipsak na sikkip bang in upna sungah hong kip sak thu a hihi.\nThu um mite lam etna thu bulpi te\nThu um mite lam etna in Pasian pianzia,Jesu Khris leh Pasian kam mal tung ah ki nga hi.\n1. Pasian in thuman na tawh a ma mite a panpih na, laisiangtho tungtawn in ki mu thei hi. Genteh na in, late 22 sung ah David in a nuntak na haksat na a tuah ciang,a bei sa hun a Pasian hot khiat nate phawk kik a, Pasian inhong honkhia ding hi cih “lam etna” na nei hi. “Ka pa te un nang mah hong muang uh hi; amau te in hong muang uh a, nang mah in a mau ten na hon khia hi.” ci hi. Tua hi a, lam khat pan in enleng,Pasian nei lo te a ding in in “ lam et na” neih theih na ding a hang bang mah om thei lo hi cih a hihi.\n2. Thuciam na thak ki cin na a hi Jesu Khris hang in eite in amuan huai lam etna ih nei hi.Thu um mite a ding in Satan nasep nate susia ding in Pasian tapa hong pai hi.Jesu in Satan tung ah gual zo in thu a neih na pen leitung a om lai in dawi te a hawl khiat na ah ki lang hi.Sihna pan a tawh kik na in Satan gam khem peuh ki su sia mang in Pasian kumpi gam vangliat na hong ki lang sak hi.\n3. Eite in lam etna ih neih na ding in Pasian kam mal in athu pi pen pen a hihi.Khasiangtho in tanglai kamsang te leh nungzui te zangh in khialhna om lo Pasian kammal te gelh sak hi.Hih Pasian kammal in a tawntungin vantung leh leitung kip a hih man in ei te in i lam etna hih kammal sung ah i nga ding hi.Atak tak in Pasian leh Jesu tawh ki sai i theih thu khem peuh pen hih akhial thei lo, Pasian kammal panin ih ngah a hihi.\nThu um mite lam etna thupha te\nThu um mite lam etna in Pasian sungah a hi zong in, a Tapa Jesu Khris leh a kammal te tungah hi zong in ki ngading a, mihing te tung,sum leh paai, neih leh lam te tung ah hi zong in ki nga lo hi.\n1. Hih lei tung nuntak na ah gentheihna haksatna tuam tuam te sungpan in Pasian hehpihna muang in hong hon khia ding cih lam etna ih nei hi.\n2. Hih leitung in siatna khut sung pan in asuahtak hun,eite pum in gual zawh natawh a thawh kik hun ciang in hih leitung a ih gen theih na khempeuh beimang ding cih lam etna ih nei hi.\n3. Ei te hong gup khiatna a kicin ni ding lam etna ih nei hi.\n4. Pasian mah mah in geel in alamsa khuapi ahi,vanthak ah eite in atawn tung innpi ihnei hi cih lam etna ih nei hi.\n5. Topa tawh vankim lai ah ki mu ding in,thu um mi te in leitung pan in laktohna a ngah hun, a mah a hi bang in mu in,a mah tawh ih sut hun, Jesu Khris a lian Pasian leh hon pa in a ma vangliat na tawh hong ki lat ni ding, ei te in lam et na ih nei hi.\n6. Eite in dikna lukhu, vang liatna lukhu,nuntakna lukhu te ngah ding in lam etna ih nei hi.\n7. A tawp na ah Topa Jesu muang in ama thu mang mite in tawntung nuntak nangah ding cih lam etna ih nei hi. Deih Tung\nPrevious: ZYA Lucky Draw honna kinei tading\nNext: Nuntakna aading thangahhuai mahmah thu ~ Naalian Zomi\nMalaysia gammi 3 vankham tawh Indonesia ah kiman\nNang le nang kimuang in ~ Job Cinpi\nSalai Za Lian thu keima heak tawmno (behlapna)\nZomite leh ‘Debate’ ~ Langh Khan Mung


url: =Mainawt teitei :: ZOMI DAILY\nposted on 21 January 2015 at 12:40 am Lomkholna: News, Suanno\nLung kiat theihna ding leh thanem theihna dingin hong langpan ding mi pawl khat omden hi cih ih phawk ding kisam hi. Ei maan kisa mahmah dingin hidan in hih leng hoih ding hi ci’n gengen in ih om phial zongin hong nuam pih khawllo hong panpih khawllo, tha hongpia khawllo mi na om sese hi.\nIh sep ih bawlna khempeuh ah ih lungkiat theihna ding hong om nuam mahmah se hi. Sangkah bang ih hih leh sang ih zawh lohna ding hong lungkia sak ding om sese hi. Ih ngaih sut dingin ei gualzawhna ding mi thapiak khawng ih lunggulh leh gualzo ngeilo ding hihang. A gualzote’ nuntakna ih et ciangin baihsa deklo uh hi. Ph.D ngah/zo khatin\nasang kahna thu honggen leh baihsa vetlo uh hi. Lungkiat theihna ding, thanem theihna ding tampi om mah leh thuakteitei, kah tantan, sim tantan, sin tantan in a om uh ciang gualzawhna lunkhu asang/angah thei pan ahi uhi. Zomite zong kipum khat theihna dingin ih lungkiat hetloh ding thupi mahmah hi. Hong kipum khat sak theilo ding, hong nawngkai sak ding, hong kikhensak ding cih bangin mipawl khat hong om ding hi. Zomi hong cih pih nuamlo, Zomi ih hihna tha piak dingsang Chinmin hihna ding thapia nuamzaw in ih lang pangpang ding honkhat hong om limlim ding hi. Tuate hangin lungkia, thanem in ih om leh gual zawhna ih mungei kei ding hi.\nMinam vai, ih sepna ih bawlna khempeuh ah mite’ thapiak lohna maimai tawh lungkiat ding khawng ih ngaihsut khak hetloh ding thupi hi. Hih bang a minam ading lai ih gelhna bek nangawn zong tha hongpia a omtei hang ih mawhna ih khialhna ding a zongzong a hong gensia, hong langpan den hon khat om den hi. Tuate hangin thanem, lungkia a ih om leh ih lungtup mual ih tungzo ngei kei ding hi. Gen siatna, elna, kona, tha piak lohnate pan lungkia lo in “mainawt teitei” a ih om leh ih lunggulhna, ih lungdeihna, ih lung tupna ih muzo/tungzo pan ding hi.\nPrevious: Zomi te’ kitangsap Technical Education\nNext: Lakam pawlkhat leh a khiatna – 1\nZomi Cup 2015 ah Tukpeng tawh ki lawmtatna nuamtak in kizo ~ Hau Za Cin


url: =Vanleng sungah veihpekna hangin kitotna piang, Emergency Landing ki bawlpihliang :: ZOMI DAILY\nposted on 18 February 2018 at 9:48 pm\nNetherlands gam ii khuapi ahi Amsterdam City zuanin aleng vanleng sungah pasal khatin aveih pekpek in kitotna piangsak cih Straits Times pan kiza hi. Tua pasalpa aveih pekpek in vanleng sungah atuang midang Passenger tetawh kitotna piangsak, buaina piangsakgawp cimawk hi.\nTuaciangin vanlenghawl Pilot inzong Netherlands gamlam zuatpih nawnlo in, anaipenpen ahi Austria gam ii khuapi Vienna City ah amanlang in Emergency Landing bawlpih cizawzen hi.\nTua vanleng pen Transavia Airlines hi a, Dubai City panin Amsterdam City zuanin alengkhia ahihi. Hih thupiang pen nungkalsung kici a, vanleng sungah atuang pasal khatin aveih pekpek cihi. Agei ah atu Dutch gammi pasal 2 te’n naveih hongkidawm in ci’n athuum uhhangin, tuapa in aveih pekveve hi ci’n Local News Outlet De Telegraaf te’n genkhia hi.\nTuabang in aveih apekpek teitei ciangin kitawn in, kam kinialgawp uhhi. Dutch Airline sungah nasem Flight Attenddant tezong aphelhding in kithawi uh a, ahi zongin vanleng sungah kitotna piangin buaigawp uhhi.\nTuaciangin vanlenghawl Pilot inzong acihnading theinawnlo in vandawn alenna uhtawh akinaipen Vienna International Airport ah Emergency Landing bawlin akumpih ahihi.\nVienna International Airport ah atun uhciangin Austrian Police Officers te vanleng sungah uitawh kahtoh uh a, tualaitak Video zong kizaihkha in Social Media ah kikhahkhia hi.\nVideo: Pilot forced to make emergency landing after fight breaks out when passenger refuses to stop FARTING\nVanlengsung panin veih vaitawh buaina apiangsak leh akihelkha mi 4 te Police te’n kaikhia uh a, vanleng zuisak nawnlo uhhi. Tua Passenger mi 4 tepen Transavia Airlines azuihding kiphalnawnlo, ki khamcip hi. Tua ahih manin, Vienna City panin Amsterdam City azuatkik nadingun amauleh amau vanleng vaihawm in, ticket aleikik uh kulhiau cimawk hi.\nVanleng sungah veih apekpekpa pen banghangin tuaci mawkpekpek hidinghiam cihpen kitheilo a, natna “medical condition” khatpeuh anei ahikhadiam cihzong akicianin kigenkhia nawnlo hi. Veihthaw, veihhau tezong anawngkai mahmah himawk ei 🙂 Nungak te’n veih asan ciangin, tangval te’n nangveih hipeuhleh phamawhkei cihtepawl hihlai ah kizangtheilo hikhading hi. Sawltak #zomidaily\nPrevious: Hotel khatah mopawi bawllaitak Gas bung puakkham in asi mi 18 phata\nNext: Khangno leh Pilna ~ GS Pau\nDRR ih cih bang hiam? ~ Kolbe Tuangpu